Düşünülmüş, sürətli və davamlı inkişaf\n03:06 28 Noyabr 2021\n"Biz gündəlik fəaliyyətdə özəl sektorun, sahibkarlığın inkişafı üçün əlimizdən gələni edirik. Mən sahibkarlarla həm Bakıda, həm bölgələrdə mütəmadi qaydada görüşürəm. Dövlət tərəfindən sahibkarlığın inkişafına çox güclü dəstək vardır. Bütün dövlət qurumları - həm mərkəzi dövlət orqanları, həm yerli icra orqanları bu sahədə sahibkarlara kömək göstərməlidirlər. Sahibkarların normal biznes mühitində fəaliyyəti ölkəmizin gələcək inkişafını təmin edəcəkdir".\nSahibkarlıq iqtisadi inkişaf strategiyasının əsas prioritetlərindən biri kimi\nBazar iqtisadiyyatının ayrılmaz atributlarından olan, azad rəqabətin yaradıldığı şəraitdə sürətlə inkişaf edən sahibkarlıq təkcə cəmiyyətin yox, konkret halda götürülmüş müəyyən toplumun və ya fərdin inkişafında özünəməxsus mühüm rol oynayır. İlk növbədə ona görə ki, sahibkarlıq insan şəxsiyyətinin ifadə forması və inkişafı, onun qabiliyyət və tələbatları, əmək potensialının realizasiyası kimi mühüm məqamları da özündə ehtiva edir. Eyni zamanda sahibkarlıq ümumi inkişafda mühüm çəkiyə malik olaraq iqtisadi tərəqqinin daha sürətli xarakter almasına kifayət qədər önəmli sayılan, bəzi hallarda isə bu tərəqqinin əsasına çevrilən möhtəşəm töhfələr verir. Bu mənada iqtisadi tərəqqi yolunu azad bazar münasibətləri şəraitində həyata keçirən hər bir dövlət üçün sahibkarlıq institutunun inkişafı xüsusi əhəmiyyət kəsb edir, iqtisadi siyasət strategiyasının ən önəmli hissələrindən birinə çevrilir.\nTəqdirəlayiq haldır ki, Azərbaycanın yeni müstəqillik tarixində iqtisadi inkişafı xarakterizə edən ən mühüm cəhətlərdən biri ölkəmizdə məhz güclü sahibkarlar sinfinin formalaşmasıdır. Bu gün Azərbaycanda ümumi daxil məhsul istehsalında artıq özəl sektorun xüsusi çəkisi aydın hiss olunur, iqtisadi artımın təminatında sahibkarlar sinfinin rol və mövqeyi davamlı şəkildə güclənir. Dövlət tərəfindən sahibkarlığın inkişafına yaradılan şərait və müxtəlif formalarda verilən dəstək, eyni zamanda sözügedən institutun daha sürətli tərəqqisi məqsədilə sistem halında həyata keçirilən islahatlar bundan sonra da sahibkarlıq təsərrüfatlarının ölkə iqtisadiyyatının yüksəlişində mühüm rol oynayan subyektlərdən biri olaraq çıxış etməsinə möhkəm bazis yaradıb.\nBütün bunlar Azərbaycanın iqtisadi inkişaf strategiyasında sahibkarlığın rol və yerinin nə qədər uzaqgörənliklə və düzgün bir şəkildə müəyyən olunduğunu qabarıq şəkildə nümayiş etdirir. Ölkənin yeni müstəqillik tarixinin təhlil və mənzərəsi belə bir reallığı ortaya qoyur ki, digər mühüm sahələrdə olduğu kimi, sahibkarlıq institutunun formalaşıb inkişaf etməsinin müəllifi də ümummilli lider Heydər Əliyevdir. Ölkəmiz yeni dövlət müstəqilliyini əldə etdikdən sonra ulu öndərin ikinci dəfə siyasi hakimiyyətə qayıdışına qədər olan dövr ərzində iqtisadi sferada həyata keçirilən yanlış siyasət və bunun nəticəsində formalaşmış mühit sahibkarlığın, onun maddi əsasının yaranmasına qətiyyən imkan vermirdi. Çünki yeni iqtisadi şəraitin tələblərinə uyğun islahatların həyata keçirilməsində gecikmələrə yol verilir, həyata keçirilən tədbirlər isə epizodik olurdu, sistemsiz bir xarakterə malik idi. Belə vəziyyət inkişaf göstəricilərinin aşağı düşməsinə, maliyyə və istehsal sahələrində qeyri-sabitliyin hökm sürməsinə, ümumi daxili məhsulun ötən illərlə müqayisədə azalmasına rəvac verirdi. Özəlləşdirmənin aparılmaması, qiymətlərin liberallaşdırılmaması sahibkarlığın yaranıb inkişaf etməsinin qarşısında başlıca maneə olaraq qalırdı. Beləliklə, dövlət müstəqilliyinin qazanılmasından sonra 1993-cü ilə qədər olan dövrdə sahibkarlıq institutunun formalaşması mümkünsüz oldu.\nYalnız Heydər Əliyevin hakimiyyətə qayıdışı ilə aparılan məqsədyönlü siyasət, həyata keçirilən sistemli tədbirlər nəticəsində ölkədə siyasi və makroiqtisadi sabitliyə nail olunması ilə sahibkarlar sinfinin formalaşması üçün həm hüquqi baza yaradıldı, həm digər mühüm əməli tədbirlər görüldü, həm də dövlət tərəfindən özəl sektora hərtərəfli dəstək nümayiş etdirildi. Ulu öndərin gördüyü işlər sayəsində sahibkarlığın hüquqi bazası dünya təcrübəsinə uyğun olaraq təkmilləşdirildi, ölkənin qəbul edilmiş yeni Konstitusiyasında bazar münasibətləri əsasında iqtisadiyyatın inkişafına şəraitin yaradılması, sahibkarlığa təminat verilməsi, rəqabət mexanizminin formalaşması və inkişafı, həmçinin rəqabətin qorunması ilə bağlı müddəalar öz əksini tapdı. Sahibkarlığın inkişafının zəruri hüquqi mühitinin formalaşdırılması istiqamətində qəbul edilmiş Azərbaycan Respublikasının qanunları və digər qanunvericilik aktları sahibkarlığın bir sistem halında hüquqi bazasını təşkil etdi.\nSahibkarlığın təşəkkülü istiqamətində atılan ilkin addımlar qısa zaman kəsiyində öz bəhrəsini verərək ölkənin iqtisadi potensilanın daha dolğun şəkildə reallaşması ilə xarakterizə olundu. Ümummilli liderin rəhbərliyi altında iqtisadi və dövlət idarəetmə sistemi sahəsində aparılan kompleks islahatlar Azərbaycan iqtisadiyyatının bütün sahələrinin, o cümlədən sahibkarlığın inkişafına güclü təkan verdi.\nSahibkarlar sinfinin yaranmasına Heydər Əliyevin xüsusi diqqət və qayğı göstərməsi isə səbəbsiz deyildi. Belə ki, keçmiş SSRİ-nin dağılması ilə yeni yaranan müstəqil dövlətlərin, o cümlədən Azərbaycanın bazar iqtisadiyyatına keçidlə bağlı ilkin təcrübəsi göstərdi ki, sahibkarlığın, özəl sektorun inkişafına normal şərait yaratmadan iqtisadi yüksəlişi təmin etmək, əhalinin məşğulluq səviyyəsini artırmaq, infrastrukturu yeniləşdirmək, sosial problemlərin uğurlu həllinə nail olmaq mümkün deyil. Bu reallığı aydın görən Heydər Əliyevin iqtisadi sahədə həyata keçirdiyi siyasətin əsas qayələrindən biri də məhz sahibkarlığın inkişafının təmin edilməsi idi.\nÖlkədə sahibkarlığın inkişafına təkan verən mühüm məqamlardan biri 1994-cü ilin sentyabr ayında Heydər Əliyevin təşəbbüsü və bilavasitə iştirakı ilə Bakıda "Sahibkarlıq strategiyası və iqtisadi yenidənqurma" mövzusunda keçirilən beynəlxalq konfrans oldu. Konfransın açılış mərasimində dərin məzmunlu nitq söyləyən ulu öndər ölkədə sahibkarlığın inkişafı üçün müvafiq şərait yaradıldığını və bunun artıq konkret əməli nəticələr verdiyini bildirərək Azərbaycanda bu sahənin inkişafında xarici investorları fəal iştiraka dəvət etdi. Xarici investorların həm hüquqlarının, həm də yatırdıqları sərmayələrin təhlükəsizliyinin qanunvericiliklə qorunduğunu bəyan edən ümummilli lider sahibkarlığın inkişafında Qərb təcrübəsindən istifadə olunacağını da diqqətə çatdırdı: "İqtisadi baxımdan inkişaf etmiş Qərb ölkələrinin təcrübəsindən bəhrələnməklə, sözün yaxşı mənasında, sahibkarlıq bizim üçün ən mühüm amildir, buna görə də dövlət hər şeyi edəcəkdir ki, biz bu yolla gedə bilək. Bununla əlaqədar olaraq mən xarici investisiyalar üçün hüquqi imkanlar yaradan, onların müdafiə edilməsini nəzərdə tutan qanunu da xatırlatmaq istərdim. Zənnimcə, bu qanun əlverişli şərait yaradır ki, bizdə sahibkarlıq nəinki Azərbaycanın məhdud çərçivəsi daxilində inkişaf etsin, həm də bazar iqtisadiyyatı prinsiplərinin bərqərar edilməsi xarici firmalarla birlikdə, xarici investisiyalardan fəal istifadə olunmaqla həyata keçirilsin. Xarici investisiyaların Azərbaycanda tətbiq olunması üçün burada şərait var".\nÖlkədə sosial-iqtisadi inkişafın bilavasitə sahibkarlıqla, onun tərəqqisi ilə kifayət qədər böyük əlaqəsi olduğunu aydın görən Heydər Əliyev bu istiqamətdə dövlət qayğısının artırılması və ən əsası mövcud potensialın reallaşdırılması üçün vacib addımlar atdı. Bu xüsusda 1993-1995-ci illəri və 1997-2000-ci illəri əhatə edən sahibkarlığın inkişafı ilə bağlı iki dövlət proqramı ayrıca qeyd olunmalıdır. Çünki həmin proqramlar sahibkarlığın inkişafının Azərbaycan dövlətinin iqtisadi siyasətinin prioritet sahələrindən birinə çevrilməsində müstəsna rol oynadı və onlar çərçivəsində iqtisadiyyatın və sahibkarlığın tənzimlənməsi sahəsində əhəmiyyətli tədbirlər həyata keçirildi, sahibkarlara dövlət maliyyə köməyi sistemi təşkil edildi.\nSahibkarlığın inkişafında Heydər Əliyevin atdığı ən mühüm addımlardan biri də sözügedən sahəyə dövlət nəzarət sisteminin təkmilləşdirilməsi və bununla əlaqədar qanunvericilik bazasında mühüm dəyişikliklər edilməsi oldu. Həmin vaxta qədər isə iqtisadiyyata nəzarət işlərini həyata keçirən dövlət orqanlarının çoxluğu və fəaliyyəti bir sıra hallarda iqtisadi inkişafa subyektiv maneələr yaradır, iqtisadi islahatların tələblərinə cavab vermir və çox vaxt sahibkarlığın inkişafına süni əngəllər törədirdi. Yaranmış vəziyyəti ən xırda detallarına qədər düzgün qiymətləndirən Heydər Əliyev qeyd olunan istiqamət üzrə problemlərin aradan qaldırılması üçün qısa bir müddətdə kompleks tədbirlərin həyata keçirilməsinə nail oldu. Bu kontekstdə ən vacib addımlardan biri kimi ölkə Prezidenti tərəfindən 1996-cı il iyunun 17-də "İstehsal, xidmət, maliyyə-kredit fəaliyyətinə dövlət nəzarətinin qaydaya salınması və əsassız yoxlamaların qadağan edilməsi barədə" fərmanın imzalanması qeyd edilməlidir. Həmin fərmanda əsas məqsəd iqtisadi münasibətlərin səviyyəsinə uyğun müvafiq dövlət nəzarəti mexanizmini tətbiq etmək, bu nəzarətin daha məqbul vasitələrini seçmək, bazar münasibətlərinin inkişafına mənfi təsir göstərəcək halların qarşısını almaq, vətəndaşların və hüquqi şəxslərin qanuni mənafelərini qorumaq idi. Fərmanın təsdiqindən bir müddət sonra dövlət nəzarətinin təkmilləşdirilməsi sahəsində əhəmiyyətli işlər görüldü. İqtisadi sahədə bir-birini təkrarlayan, paralel və lüzumsuz yoxlamaların sayı azaldı, bazar iqtisadiyyatının inkişafına mənfi təsir göstərən halların qarşısı alındı, vətəndaşların və hüquqi şəxslərin qanuni mənafelərinin qorunması məqsədilə həm qanunvericilik, həm də inzibatçılıq sahəsində müəyyən tədbirlər həyata keçirildi.\nSahibkarlığın sürətli tərəqqisinin əsasını yaradan dövlət proqramları və qanunvericilik bazası\n1997-ci ilin 24 iyun tarixində isə "Azərbaycan Respublikasında kiçik və orta sahibkarlığa Dövlət Köməyi Proqramı (1997-2000-ci illər üçün)" qəbul olundu. Bu proqramın hazırlanması mühüm bir zərurətdən irəli gəlirdi. Çünki ölkədə sahibkarlığın inkişafını nəzərdə tutan və 1993-1995-ci illəri əhatə edən dövlət proqramında nəzərdə tutulmuş tədbirlərin yalnız bir qismi həyata keçirilmişdi. Düzdür, yeni proqramın qəbuluna qədər sahibkarlığın hüquqi bazasının yaradılmasında zəruri səviyyəyə nail olunmuş, cəmiyyət üzvlərinin sahibkarlıq fəaliyyəti hüququ Azərbaycan Respublikasının yeni Konstitusiyasında təsbit edilmişdi. Sahibkarlıq mühitinin formalaşması üçün vacib olan "Sahibkarlıq fəaliyyəti haqqında", "Müəssisələr haqqında", "Səhmdar cəmiyyəti haqqında", "Haqsız rəqabət haqqında", "Əmtəə birjası haqqında", "Lizinq xidməti haqqında" qanunlar və bazar iqtisadiyyatının hüquqi mexanizminin qurulmasını təmin edən digər qanunlar qəbul olunmuşdu. Eyni zamanda sahibkarlıq fəaliyyətinin dövlət tərəfindən tənzimlənməsi və həvəsləndirilməsi üçün zəruri normativ sənədlər hazırlanmış, sahibkarlığın bazar infrastrukturunun formalaşdırılması, təhsil sisteminin və informasiya təminatlarının yaradılması istiqamətində müəyyən nəticələr əldə edilmişdi. Azərbaycan Respublikasının Sahibkarlığa Kömək Milli Fondu, Kiçik və Orta Sahibkarlığın İnkişafı Agentliyi, bir sıra şəhər və rayonlarda sahibkarlığın inkişafı mərkəzləri yaradılmışdı. Amma yeni proqramın qəbuluna kimi əhalinin sahibkarlıq potensialının gerçəkləşməsi məhdud, sahibkarların ölkə iqtisadiyyatının inkişafında təsiri zəif xarakter daşıyırdı. Formalaşan sahibkarlıq strukturları isə on illər boyu yaradılmış intellektual potensialı əks etdirmir, həmin potensialdan səmərəli istifadəyə və sağlam rəqabət tələblərinə uyğun fəaliyyətə istiqamətləndirilmirdi. Halbuki ölkədə etibarlı siyasi sabitliyə nail olunması və dünyanın məşhur neft şirkətləri ilə Azərbaycanda neft hasilatı barəsində müqavilələrin bağlanması sahibkarlığın inkişafına əlverişli imkanlar açırdı. Belə bir şəraitdə sahibkarlığın inkişafını nəzərdə tutan yeni dövlət proqramının hazırlanaraq icraya yönəldilməsi böyük zərurət kəsb edən məsələyə çevrilmişdi.\n"Azərbaycan Respublikasında kiçik və orta sahibkarlığa Dövlət Köməyi Proqramı (1997-2000-ci illər üçün)" adlı sənəddə də vurğulanırdı ki, kiçik və orta sahibkarlığın sürətlə formalaşması Azərbaycan cəmiyyətinin iqtisadi, sosial və siyasi problemlərinin həllinin vacib amillərindən biridir. Azərbaycan Konstitusiyasına və "Sahibkarlıq fəaliyyəti haqqında" Azərbaycan Respublikasının Qanununa və digər qanunvericilik aktlarına uyğun hazırlanan yeni proqramın məqsədi sahibkarlığın ardıcıl inkişafı, Azərbaycan iqtisadiyyatında onun rolunun gücləndirilməsi və tədricən dünya iqtisadiyyatına inteqrasiya olunması üçün əlverişli mühitin formalaşdırılmasından ibarət idi. Proqramın üstün sayılan mühüm istiqamətləri isə aşağıdakılar idi: ölkənin insan amilinin, təbii ehtiyatlarının və texniki potensialının daxili bazarın formalaşmasında iştirakının gücləndirilməsi; sahibkarlığın iqtisadiyyatın səmərəli strukturunu formalaşdırmaq amilinə çevrilməsi; yaradıcılıq qabiliyyəti olan işsizlərin sahibkarlıq fəaliyyətinə cəlb edilməsi imkanlarını genişləndirməklə ölkədə əhalinin işlə təmin olunması prosesinin gücləndirilməsi; gənclərin sahibkarlıq fəaliyyətinə ardıcıl cəlb olunması imkanlarının genişləndirilməsi; sahibkarlığın etibarlı müdafiə sisteminin yaradılması. Sahibkarlığın ardıcıl inkişafını təmin etmək üçün proqrama əsasən, bu sahədə hüquqi bazanın möhkəmləndirilməsi, təşkilati şərtlərin, bazar infrastrukturunun təkmilləşdirilməsi, səmərəli iqtisadi-maliyyə mexanizminin yaradılması, işlək müdafiə sisteminin formalaşdırılması əsas vəzifələr kimi qarşıya qoyulurdu.\nBeləliklə, yeni proqramda vacib məqamlar milli iqtisadiyyatda kiçik və orta sahibkarlığın yerinin və rolunun müəyyən edilməsi, bu sahədə qanunvericiliyin möhkəmlənməsi, iş adamları üçün maliyyə-kredit sisteminin formalaşması, biznesin elmi-metodiki bazasının yaradılması üçün müvafiq zəmin formalaşdırması idi. Proqramda müəyyən edilmiş vəzifələrin uğurla yerinə yetirilməsi, kiçik sahibkarlığın idarəolunma və maliyyə mexanizminin müəyyən edilməsi, vergi sisteminin xeyli təkmilləşdirilməsi və digər köklü tədbirlər sahibkarlığın inkişafını sürətləndirdi. Bu inkişafı daha da gücləndirmək məqsədilə Heydər Əliyevin bilavasitə tapşırığı əsasında 1997-ci ildən başlayaraq vergi münasibətlərinin tənzimlənməsi sahəsində vahid və təkmil qanunvericilik bazasının yaradılması məqsədilə Vergi Məcəlləsinin layihəsinin hazırlanmasına başlanıldı. Sözügedən layihənin hazırlanması prosesində onun ayrı-ayrı hissələri dövlət başçısı yanında keçirilən müşavirələrdə dəfələrlə müzakirə edilərək, vergitutmanın sadələşdirilməsi, onun bazasının genişləndirilməsi, vergi yükünün azaldılması, vergi ödəyicilərinin hüquqlarının genişləndirilməsi və s. barədə ulu öndərin dəyərli tövsiyələri bu işin uğurla başa çatdırılmasına zəmin yaratdı. 1 yanvar 2001-ci il tarixdə "Azərbaycan Respublikasının Vergi Məcəlləsi"nin qəbul edilməsi ölkənin həyatında tarixi bir hadisə olaraq, vergi sisteminin təkmilləşdirilməsi və onun beynəlxalq standartlara uyğunlaşdırılması sahəsində atılmış ən başlıca addım oldu.\nBundan öncə isə vergi münasibətlərini tənzimləyən bir sıra qanunların, məsələn, "Mədən vergisi haqqında" (1995-ci il), "Əmlak vergisi haqqında" (1995-ci il), "Müəssisələrin və təşkilatların mənfəət vergisi haqqında" (1996-cı il) qanunların qəbul edilməsi, qüvvədə olan "Əlavə dəyər vergisi haqqında", "Fiziki şəxslərin gəlirlərindən vergi haqqında" və s. qanunlarda əlavə və dəyişikliklər edilməsi sahibkarlar sinfinin formalaşıb inkişaf etməsində mühüm əhəmiyyət kəsb etdi. Ulu öndərin sahibkarlara birbaşa qayğısı sayəsində vergi dərəcələrinin mütəmadi olaraq endirilməsi də özəl sektorun ümumi iqtisadiyyatda çəkisinin artmasında özünəməxsus rol oynadı. Xüsusən də müəssisə və təşkilatların mənfəətindən vergi tutulmasının proqressiv sistemindən proporsional sisteminə keçilməsi və bu vergi növü üzrə vergi dərəcələrinin tədricən 35 faizdən 24 faizə endirilməsi, ƏDV-nin dərəcəsinin 28 faizdən 18 faizədək azaldılması, bir sıra vergilərin ləğv edilməsi, sosial sığorta ayırmalarının 40 faizdən 22 faizədək aşağı salınması, eləcə də vergilərin ümumi sayının 15-dən 9-dək azaldılması, kənd təsərrüfatı məhsullarının istehsalı ilə məşğul olan sahibkarların 2014-cü ilədək torpaq vergisi istisna olmaqla, digər vergilərdən azad edilməsi sahibkarların maddi gəlirlərinin artmasını təmin etməklə yanaşı, onların fəaliyyətinin stimullaşmasında da əsas təkanverici amillərdən biri oldu.\nLakin qeyd edilənlərlə yanaşı, hələ də bəzi sahələrdə mövcud olan çatışmazlıqların tam aradan qaldırılmaması və iqtisadiyyatın inkişafı dövlət nəzarəti sahəsində həyata keçirilən islahatların davamlı olmasını zəruri edirdi. Ümumiyyətlə, dövlət nəzarəti sisteminin təkmilləşdirilməsi, sahibkarlığın inkişafı, yerli və xarici iş adamlarının fəaliyyətinə əsassız müdaxilələrin qarşısının alınması, korrupsiya, rüşvətxorluq və vəzifədən digər sui-istifadə halları ilə mübarizənin gücləndirilməsi kimi məsələlər daim ulu öndər Heydər Əliyevin diqqət mərkəzində olurdu. Bu məqsədlə ulu öndərin 1999-cu il yanvarın 7-də "Dövlət nəzarəti sisteminin təkmilləşdirilməsi və sahibkarlığın inkişafı sahəsində süni maneələrin aradan qaldırılması haqqında", 2002-ci il sentyabrın 28-də "Sahibkarlığın inkişafına mane olan müdaxilələrin qarşısının alınması haqqında" fərmanları göstərilən istiqamətdə vacib rol oynadı.\nÜmummilli lider sahibkarların problemləri ilə bilavasitə tanış olmaq üçün onlarla mütəmadi görüşlər keçirilməsinə və iş adamlarını hansı məsələlərin narahat etməsini birbaşa öz dillərindən eşitməyə də xüsusi diqqət yetirirdi. Buna bariz nümunə kimi ulu öndərin 2002-ci il aprel ayının 25-də yerli sahibkarlarla, 14 mayda isə xarici sahibkarlarla görüşünü, onların hər birinə şifahi və ya yazılı surətdə öz problemlərini söyləmək üçün əlverişli şərait yaratmasını göstərmək olar. Bu, yeni iqtisadiyyatın inkişaf etdirilməsinin, yeni dövlət idarəçilik metodlarından istifadə olunmasının ən gözəl və səmərəli forması idi.\nSahibkarlara dövlət qayğısının ən yüksək səviyyədə bir daha təsdiqi olan bu görüşlər və onların nəticəsi kimi 2002-ci ilin avqust-sentyabr aylarında imzalanmış çox mühüm fərman və sərəncamlar ölkədə sahibkarlığın inkişafında yeni mərhələnin əsasını qoydu. 2002-ci il avqustun 17-də isə ölkə Prezidentinin fərmanı ilə "Azərbaycan Respublikasında kiçik və orta sahibkarlığın inkişafının Dövlət Proqramı (2002-2005-ci illər)" təsdiq olundu. Bu sənəd sahibkarlığın inkişafı ilə bağlı əvvəlki proqramın bir növ məntiqi davamı sayılırdı. "Azərbaycan Respublikasında kiçik və orta sahibkarlığa Dövlət Köməyi Proqramı (1997-2000-ci illər üçün)" adlı sənədin uğurlu icrası nəticəsində sahibkarlığın hüquqi bazası inkişaf etdirilmiş, bu institutun tənzimlənməsi sahəsində əhəmiyyətli irəliləyişlər olmuşdu. Kiçik və orta sahibkarlığa (KOS) təhsil, informasiya və məsləhət xidmətləri göstərən strukturlar genişlənərək onların fəaliyyəti xeyli güclənmişdi. Eyni zamanda KOS-lara maliyyə köməyi mexanizmlərinin formalaşması, sahibkarlar üçün vergi yükünün azaldılması, vergi sisteminin stimullaşdırıcı rolunun gücləndirilməsi istiqamətində zəruri addımlar atılmışdı. Bununla yanaşı, sahibkarların hüquqlarının və qanuni mənafelərinin qorunması mexanizmlərinin formalaşması sahəsində məqsədli tədbirlər görülmüşdü. Həmçinin sahibkarlıq fəaliyyətinə qanunsuz müdaxilələrin qarşısını almaq və əsassız yoxlamaları aradan qaldırmaq məqsədi ilə "Nəzarət kitabçası"nın tətbiqinə başlanılmışdı. KOS-ların regional infrastrukturlarının fəaliyyəti genişlənmiş, sahibkarların ictimai və peşə birliklərinin formalaşması istiqamətində əhəmiyyətli nəticələr qazanılmış, onların inkişafı sahəsində beynəlxalq, regional və xarici dövlətlərin milli təşkilatları ilə əməkdaşlıq əlaqələri genişlənmişdi.\nBununla yanaşı, yeni proqramın qəbuluna qədər artıq dövlət əmlakının özəlləşdirilməsi və KOS-ların inkişafı sahəsində həyata keçirilən dövlət köməyi tədbirləri nəticəsində özəl sektor ölkə iqtisadiyyatında payına görə hakim mövqeyə yiyələnmişdi. Artıq 2001-ci ilin yekunlarına görə ümumi daxil məhsulda qeyri-dövlət sektorunun payı 71 faiz təşkil edirdi.\nLakin ölkədə formalaşmış siyasi və makroiqtisadi sabitliyin yaratdığı imkanlardan KOS-ların inkişafının bir qədər də sürətləndirilməsi zəruri şərt kimi çıxış edirdi. Digər tərəfdən özəl sektorun ölkə iqtisadiyyatında xüsusi çəkisi yüksəlsə də, bu bölmədə strateji cəhətdən mühüm olan, struktur formalaşdırıcı potensiala malik müəssisələr zəif inkişaf etmişdi. Eləcə də sahibkarlığın regional inkişafının səviyyəsi ölkənin mövcud potensialına uyğun gəlmirdi. Belə ki, həmin vaxt KOS müəssisələrinin 70 faizi Bakı şəhəri və onun ətrafında cəmləşmişdi. 2002-2005-ci illər ərzində ölkədə kiçik və orta sahibkarlığın inkişafına dair Dövlət Proqramının məqsədi də ölkədə sahibkarlıq fəaliyyətinin tənzimlənməsi sisteminin təkmilləşdirilməsi, KOS-un insan resursunun inkişafı, texniki, maliyyə köməyi mexanizmlərinin dərinləşdirilməsi, sahibkarlığın hüquqi təminatının gücləndirilməsi və regionlarda sahibkarlığın inkişafına əlverişli şəraitin yaradılması əsasında KOS-un inkişafını təmin etmək idi.\nProqramın məqsədlərinin həyata keçirilməsi üçün aşağıdakı vəzifələrin həlli nəzərdə tutulurdu: sahibkarlıq fəaliyyətinin dövlət qeydiyyatının, lisenziyalaşdırılmasının və KOS məhsullarının sertifikatlaşdırılması qaydalarının təkmilləşdirilməsi; müasir informasiya texnologiyasının geniş tətbiqi əsasında KOS-ların bilgi (informasiya) təminatının yaxşılaşdırılması; gənclərin sahibkarlıq fəaliyyətinə hazırlanması sisteminin formalaşması; KOS-ların beynəlxalq işgüzar əlaqələrinin yaradılmasına və genişləndirilməsinə kömək göstərilməsi; KOS-ların rəqabət qabiliyyətli ixrac məhsullarının istehsalı üçün texniki, maddi və maliyyə köməyi mexanizmlərinin hazırlanması; KOS-ların istehsal yönümlü fəaliyyətinə maliyyə-kredit və investisiya köməyi mexanizmlərinin genişləndirilməsi; sahibkarlığın regional inkişafının təmin edilməsi; daxili istehsalçılar arasında kooperasiya əlaqələrinin inkişafının stimullaşdırılması; KOS sferasında texnoloji inkişafın dəstəklənməsi; sahibkarların hüquqlarının müdafiəsi sisteminin inkişaf etdirilməsi.\nBu proqramın icrası nəticəsində ölkə əhalisinin sahibkarlıq fəaliyyətinə cəlb edilməsi çərçivəsi genişləndirildi, sahibkarlıq fəaliyyəti struktur, regional və texnoloji baxımdan təkmilləşdirildi, ölkə iqtisadiyyatının strukturunun yenidən qurulmasında, rəqabət potensialının artırılmasında və iqtisadi qloballaşma şəraitinə uyğunlaşmasında KOS-ların rolu gücləndirildi. Bundan başqa, Azərbaycan cəmiyyətinin sosial problemlərinin həllində KOS-ların fəaliyyəti yüksəldildi, istehsal sferasında yeni iş yerlərinin yaradılması, əhalinin məşğulluq strukturu təkmilləşdirildi, ölkə ixracında sahibkarların payı artdı, iqtisadi fəaliyyətin regional strukturu daha da təkmilləşdirildi.


Azərbaycanın vitse-prezidenti kim olacaq? – YAP\nHər hansı beynəlxalq konfranslarda, tədbirlərdə Azərbaycanın təmsil olunması, bunun hamısını cənab Prezidentin çatdırması çətin məsələdir. Elə tədbirlər var ki, orada Azərbaycanı vitse-prezidentlər təmsil etməlidir.\nAxar.az xəbər verir ki, bu sözləri Yeni Azərbaycan Partiyasının icra katibinin müavini, deputat Siyavuş Novruzov Trend-ə müsahibəsində deyib.\nYAP funksionerinin sözlərinə görə, operativ idarəçiliyin həyata keçirilməsi üçün bu institut yaradılacaq:\n“Bu dəyişikliklərin çox böyük hissəsi insan hüquq və azadlıqları ilə bağlıdır. Digər tərəfdən, dövlət idarəçilik aparatının təkmilləşdirilməsi üçün Konstitusiyaya dəyişikliklər zərurəti yarandı. Azərbaycan sosial dövlətdir. Sosial dövlət olduğu üçün sosial ədalət əsas prinsiplərdən biridir. Sosial ədalət prinsipinin həyata keçirilməsi üçün çevik idarəçilik sisteminin daha da təkmilləşdirilməsi zərurəti ortaya çıxıb. Həmçinin, insan hüquq və azadlıqlarını məhdudlaşdıran yaş zenzinin aradan qaldırılması vətəndaşlarımızın özlərinin seçib-seçilmək hüququnu sərbəst şəkildə həyata keçirməsinə imkan yaradacaq. 18 yaşına çatmış bir insanın istənilən bir məsələyə münasibət bildirməsinə məhdudiyyətin qoyulması tarazlığın pozulmasına gətirib çıxarırdı. Azərbaycanda 5 milyona yaxın seçici var. 3 milyona yaxını 35 yaşa qədər olan vətəndaşlardır. Yəni, 3 milyona yaxın insana digər rəhbər vəzifələrə seçib-seçilmək hüququ veriləcək”.\nYAP rəsmisi bildirib ki, bəzi qüvvələr Konstitusiyanı qərəzli şərh edirlər:\n“Həmin qüvvələrin hüquqşünasları əlavə və dəyişikliklərdə doğru olmayan hər hansı məqamlarla bağlı tutarlı hüquqi fakt ortaya qoya bilməyiblər. Azərbaycan yerləşdiyi coğrafi məkan bütün dünya ölkələri ilə əlaqə qurulması üçün vacib strateji əhəmiyyətli nöqtədir. Bu baxımdan Azərbaycanın təmsilçiliyi məsələsi çox aktuallaşıb. Keçmişdə 10 ilə görülən işlər indi bir neçə aya, bir neçə günə görülür. Dünya operativ idarəetmə sisteminə keçib. Vitse-prezidentlik institutunun yaradılması cənab Prezidentin həyata keçirdiyi islahatların surətinə uyğunlaşdırılmasıdır.\nVitse-prezidentlik institutu təmsilçilik baxımından yüksək instansiya hesab olunur. İdarəçilik sistemi getdikcə genişlənir. Hər hansı beynəlxalq konfransda, tədbirdə Azərbaycanın təmsil olunması, bunun hamısını cənab Prezidentin çatdırması çətin məsələdir. Elə tədbirlər var ki, orada Azərbaycanı vitse-prezidentlər təmsil etməlidir, o cümlədən, daxildə olan idarəçilik sistemində operativ idarəçiliyin həyata keçirilməsi üçün bu institut yaradılmalıdır. Yəni, dünyada idarəetmə sistemi daha operativləşdiyindən vitse-prezidentlik institutunun yaradılmasına ehtiyac var. Vitse-prezidentlik institutunun yaradılmasından sonra Azərbaycanın ali icra orqanlarında struktur dəyişiklikləri olacağı gözləniləndir.\nS.Novruzov Yeni Konstitusiya dəyişikliklərinin Parlamentin fəaliyyətini, səlahiyyətlərini məhdudlaşdırmayacağını bildirib:\n“Parlamentin səlahiyyətləri olduğu kimi qalır. Prezidentə impiçmentdən tutmuş, hökumətlərin hesabatları, Baş nazirin təsdiqi, büdcənin təsdiqi və ona nəzarət, Ombudsmanın təsdiqi və digər məsələlər Azərbaycan parlamentinin səlahiyyətlərinə aiddir. Sadəcə, parlamentin buraxılması məsələsi ilə bağlı bəzi əlavələr olub. Bu da ölkədə baş verə biləcək hər hansı xaosun yaranmasının qarşısının alınmasına xidmət edir. Tutaq ki, parlament bir il ərzində iki dəfə hökumətin hesabatını qəbul etməsə, bu praktikada heç müstəqillik dövründə olmayıb, onda Prezident parlamenti buraxmaq səlahiyyətlərə malik olacaq. Yerdə qalan məsələlərdə parlamentin fəaliyyətini məhdudlaşdıran məsələlər yoxdur. Və ya Prezidentin səlahiyyətlərinin genişlənməsindən söhbət getmir. Sadəcə, operativ idarəetmə sistemi üçün vitse-prezidentlik institutunun yaradılması ehtiyacı yaranıb”.


Gəncədə piyada əleyhinə mina aşkarlanıb - AZƏRTAC – Azərbaycan Dövlət İnformasiya Agentliyi\nAprelin 11-i saat 19:16-da Daxili İşlər Nazirliyinin 102 - Zəng Mərkəzi Xidmətindən Azərbaycan Respublikası Ərazilərinin Minalardan Təmizlənməsi üzrə Milli Agentliyə (ANAMA) Gəncə şəhəri, Kəpəz rayonunun Natəvan qəsəbəsi ərazisində mina tapılması barədə məlumat daxil olub.\nANAMA-dan AZƏRTAC-a bildirilib ki, məlumata əsasən agentliyin xüsusi mobil çevik əməliyyat qrupu və Gəncə Şəhər Baş Polis İdarəsinin Kəpəz Rayon Polis Şöbəsinin əməkdaşları dərhal həmin əraziyə göndərilib.\nQurumun mütəxəssisləri və Kəpəz Rayon Polis Şöbəsinin əməkdaşları tərəfindən ərazidə çay sahilinə baxış keçirilib. Təhlükəsizliyi təmin etmək məqsədilə ərazi polis tərəfindən mühasirəyə alınıb. Agentliyin mütəxəssisləri tərəfindən aparılan təcili təxirəsalınmaz əməliyyat-axtarış tədbirləri nəticəsində 1 ədəd piyada əleyhinə mina (OZM-72) aşkar olunub, zərərsizləşdirilməsi üçün qurumun mərkəzi məhvetmə ərazisinə aparılıb.\nPiyada əleyhinə minanın ətrafında 200 kvadratmetr əraziyə yerüstü, 100 kvadratmetr əraziyə isə yeraltı baxış keçirilib, əlavə təhlükəli əşya və qurğu aşkarlanmayıb.\nAZERTAG.AZ :Gəncədə piyada əleyhinə mina aşkarlanıb\nLənkəranda partlamamış mina aşkar edilib


Respublica News - Tərtərdə tut tinglərinin əkininə start verilib\nBaramaçılığın inkişaf etdirilməsi kənd təsərrüfatının prioritet istiqamətlərindəndir.\nÖlkə başçısı cənab İlham Əliyevin göstərişinə əsasən barama istehsalı sahəsində mövcud ənənələri bərpa edib yeni intensiv tut bağlarının salınması məqsədi ilə Çindən Azərbaycana tut tingləri gətirilmişdir. Əvvəlcədən planlaşdırıldığı kimi, tinglərin 30 mini bölgü əsasında Tərtər rayonuna göndərilmişdir.\nRayonun Buruc, Əskipara, İsmayılbəyli, Yuxarı Qapanlı, Qarağacı və İrəvanlı kəndləri ərazisində, həmçinin Tərtər Bölgə Təcrübə Stansiyasında hazırlanmış sahələrdə Çin tinglərinin əkin prosesinə artıq start verilmişdir.\nBu günlərdə Çin Xalq Respublikasından gəlmiş mütəxəssislər tinglərin əkildiyi sahələrdə olmuş, əkin və ağaclara qulluqla bağlı öz tövsiyələrini vermişlər. Şübhəsiz ki, barama yetişdirilməsi və ipək istehsalı sahəsində dünyada məhşur olan çinlilərin təcrübəsi baramaçılarımız üçün də maraqlı olduğundan, bu cür görüşlərdə qarşılıqlı fikir mübadiləsi də əhəmiyyətlidir.\nQeyd edək ki, Tərtər rayonunda baramaçılıqla məşğul olan kümçülər bu il 1 ton barama istehsal ediblər. Gələn il isə bu göstəricinin 4 tona qədər artırılacağı gözlənilir.


Rezidenturaya qəbul imtahanının ikinci cəhdi üçün qeydiyyat başladı - yeniinfo.com\nƏlavə etdi: Admin 16 İyul 2021 034\nƏsas (baza ali) tibb təhsili əsasında rezidenturaya qəbul imtahanının 1-ci mərhələsinin (baza fənləri üzrə biliklərin qiymətləndirilməsi imtahanının) 2-ci cəhdində iştirak etmək üçün namizədlərin qeydiyyatı başlayıb.\nDövlət İmtahan Mərkəzindən verilən məlumata görə, qeydiyyat iyulun 16-dan 22-dək internet vasitəsi ilə aparılır.\nİyun ayında keçirilmiş qəbul imtahanında iştirak etmək üçün sənəd verən namizədlər təkrar imtahanda (2-ci cəhddə) iştirak etmək istədikləri təqdirdə “Şəxsi kabinet”lərinin hesabına imtahanda iştirak haqqını (60 AZN) əlavə edib mərkəzin internet saytına daxil olmaqla qeydiyyatdan keçirlər.\nİlk imtahanda iştirak etmək üçün qeydiyyatdan keçməyən namizədlər də bu imtahanda iştirak edə bilərlər.\nMəlumat üçün qeyd edək ki, baza fənləri üzrə biliklərin qiymətləndirilməsi imtahanının ikinci cəhdi avqustun dördündə, ixtisas fənləri üzrə biliklərin qiymətləndirilməsi imtahanının isə sentyabr ayında keçirilməsi planlaşdırılır.\nNamizədlərə hər mərhələdə 100 test tapşırığı təqdim olunur. Hər iki mərhələdə namizədin hər bir test tapşırığına düzgün cavabı bir balla qiymətləndirilir. Səhv cavablar namizədin imtahan nəticəsinə təsir göstərmir. İxtisas fənləri üzrə biliklərin qiymətləndirilməsi imtahanına baza fənləri üzrə biliklərin qiymətləndirilməsi imtahanından “məqbul” alan (40 və daha çox bal toplayan) namizədlər buraxılır.\n2020-ci ildə baza fənləri üzrə biliklərin qiymətləndirilməsi imtahanından “məqbul” nəticə əldə etmiş və rezidenturaya qəbul olunmaq hüququna malik olan, lakin 26 may – 4 iyun tarixlərində ərizə qəbulunda iştirak etməmiş namizədlər də ixtisas fənləri üzrə biliklərin qiymətləndirilməsi imtahanında (ikinci mərhələ) iştirak edə bilmək üçün iyulun 16-dan 22-dək ərizə verə bilərlər.\nBaza fənləri üzrə biliklərin qiymətləndirilməsi imtahanına əsas (baza ali) tibb təhsilinin üçüncü kursunu tam bitirmiş (semestr imtahanlarını müvəffəqiyyətlə vermiş) tələbələr də buraxılırlar.\nBaza fənləri üzrə biliklərin qiymətləndirilməsi imtahanından “məqbul” alan namizədlərin nəticəsi beş il müddətində qüvvədə qalır.\nSalyan sakinindən külli miqdarda narkotik aşkarlandı – FOTO


Ukrayna Xarici İşlər Nazirinin müavini Vasiliy Bodnar Azərbaycana rəsmi səfəri çərçivəsində Beynəlxalq Avrasiya Mətbuat Fondu qeyri hökumət təşkilatının prezidenti Umud Mirzəyevləgörüşüb. Görüşdə həmçinin “Atlas” Araşdırmalar Mərkəzinin sədri, Qərb Universitetində Tətbiqi Politologiya Mərkəzinin rəhbəri, politoloq Elxan Şahinoğlu da iştirak edib.\nUkrayna xarici İşlər Naziri müavininin Bakıya rəsmi səfərinin məqsədi Ukrayna-Azərbaycan siyasi məsləhətləşmələrin nazir müavinləri səviyyəsində keçirilməsi olub.\nƏvvəlcə o, GUAM-da Azərbaycanın milli koordinatoru, Azərbaycan Respublikası Xarici İşlər Nazirinin müavini Mahmud Məmmədquliyevlə və Azərbaycan Xarici İşlər Nazirinin müavini ilə danışıqlar aparıb.\nSiyasi məsələlərin müzakirəsindən sonra Vasiliy Bodnar Azərbaycanda qeyri-hökumət sektoru olan vətəndaş cəmiyyətinin nümayəndələri ilə danışıqlar aparmaq üçün BAMF-ın ofisini ziyarət edib.\nGörüşdə Umud Mirzəyev qonağa qeyri-hökumət təşkilatı olan BAMF-ın yaranması və fəaliyyəti, beynəlxalq əməkdaşlıq, həmçinin, ölkənin Dağlıq Qarabağ münaqişəsindən zərər çəkmiş rayonlarında uğurla həyata keçirilən layihələr barədə məlumat verib.\nVasiliy Bodnarı xüsusilə, strukturun humanitar layihələrdəki təcrübəsi maraqlandırıb. Onun sözlərinə görə, Ukrayna eləcə də, Azərbaycan uzun sürən münaqişədən əziyyət çəkdiyi üçün bu ölkələr müharibənin mənfi nəticələri - qaçqın və məcburi köçkünlər, minadan təmizlənmə və ekoloji fəlakətlərlə üzləşməli olur.\nBeləliklə, Ukrayna 25 il ərzində ərazisinin 20%-i Ermənistan silahlı qüvvələrinin işğalı altında olan, müharibəyə təhrik olunmuş dost Azərbaycanın humanitar problemlərin həllində qazandığı təcrübəsindən faydalanır.\nMəsələn, ötən il Ukrayna Sosial Siyasət Naziri Andrey Reva, Ukrayna Xarici İşlər Naziri Pavlo Klimkin, Ukraynanın Müvəqqəti işğal olunmuş ərazilər və Məcburi köçkünlərlə bağlı məsələlər üzrə Nazirin müavini Georgiy Tuka Azərbaycana rəsmi səfər ediblər.\nAzərbaycan müharibəyə səbəb olan separatizmlə üzləşmiş ilk keçmiş sovet respublikası oldu. Tərəflər Ukrayna daxil olmaqla, beynəlxalq ictimaiyyət və qonşu ölkələr torpaqlar zəbt olunan zaman Azərbaycanı dəstəkləsəydi bütün post-sovet məkanının süründüyü bu cür münaqişələrdən yayına biəcəyi nəticəsinə gəliblər.\nUmud Mirzəyev xəritədə Dağlıq Qarabağ münaqişəsinin miqyasını göstərdi və işğal olunmuş ərazilərində infrastruktur və mədəniyyət obyektlərinin məhv edilməsinə dair fotofaktları nümayiş etdirdi.\nUkrayna Xarici İşlər nazirinin müavini BAMF-ın xüsusilə də, müharibə zonasına yaxın ərazilərdə fəaliyyətinin böyük miqyasa malik olduğunu vurğuladı. O, regiondakı digər QHT-lər arasında təşkilatın lider mövqe tutduğunu qeyd etdi.\nVasiliy Bodnar Beynəlxalq Analitik və İnformasiya Portalının işi ilə tanış olub. Müsahibə ilə yaxın zamanda tanış ola biləcəksiniz.\nQeyd etmək lazımdır ki, Beynəlxalq Avrasiya Mətbuat Fondu Birləşmiş Millətlər Təşkilatının İqtisadi və Sosial Şurasının (EKOSOC) yanında Əsas məşvərətçi statusa malik Azərbaycanda yeganə təşkilatdır. Fəaliyyətinin əsas istiqamətləri: media və vətəndaş cəmiyyətinin inkişafı; Böhranların idarə olunması, sülhməramlılıq tədbirləri; Qaçqın və məcburi köçkünlərin problemlərini həll etmək; Cəmiyyətin inkişafıdır. BAMF beynəlxalq və yerli strukturlarla əməkdaşlıq çərçivəsində xüsusilə də, Azərbaycanın müharibədən zərər çəkmiş bölgələrində qaçqınlara və məcburi köçkünləri, habelə icmanın inkişafı prosesini dəstəkləyən müxtəlif humanitar layihələri müvəffəqiyyətlə həyata keçirir.


Papaq — Vikipediya\nBu məqalə sonuncu dəfə 2 ay əvvəl Sword313 tərəfindən redaktə olunub. (Yenilə)\nPapaq — baş geyimi. Azərbaycanda XX əsrin əvvəllərinə qədər kişilər arasında populyar milli baş geyimi. Digər Qafqaz xalqları arasında da geniş yayılmışdır.\nAzərbaycanda papaq əsasən qoyun xəzi və ya qaragüldən hazırlanırdı. Onların müxtəlif formaları və yerli adları mövcüd idi. Araqçını kənddən kənarda papaqsız taxmaq ədəbsizlik hesab olunurdu, bu, yalnız uşaqlara icarə verilirdi.\n1 Papağın növləri\nMotal papaq - əsasən kənd əhalisinin yoxsul təbəqələri taxırdı. Uzuntüklü qoyun dərisindən hazırlayırdılar, konus formasında olurdu.\nŞələ papaq - forma etibarı ilə azca domba olub gen sağanağa malik idi. Ona «Yastı papaq», «Çoban papağı», «Yapba papaq», «Kopan papaq» da deyirdilər.\nÇapma papaq - qiymətli (qıvrım tüklü) sür dəridən tikilərmiş. Bu papağın ortası uzunsov şəkildə çökək hala salınırdı. Papağın bu növü «Sür papaq» da adlanırdı.\nŞiş papaq - konusvari formada olub, həmçinin, «Zərnəva papağı», «Molla papağı», «Qəbələ papağı», «Züllə papaq» da adlanırdı.\nDaqqa papaq - papağın sağanağı qaragül dərisindən, üst qapağı isə mahuddan tikilirdi. Bəzi bölgələrdə ona «üstlü», yaxud «qapaqlı» papaq da deyilirdi. Ümumiyyətlə, qaragül dərisindən tikilən sağanaqlı papaqların hamısı «börk» və ya «sür papaq» adlanardı.\nQalmığı papaq - yenə də qaragül dərisindən olub sağanağının yuxarısı gen, aşağısı dar olurdu.\nSarıq papaq - Keçmişdə Məkkə, Məşhəd, Kərbəlaya ziyarətə gedib qayıdanlar ilk vaxtlar başlarına «sarıq papaq» qoyarmışlar. Bu məqsədlə onlar börklərinin yarıdan aşağı hissəsini dövrələmə tənzif və ya ağ parça zolağı ilə sarıtdırarmışlar. Bu əlamətdən onların ziyarətdən yenicə qayıtdıqları bəlli olarmış. Ona görə də, onların qabağına üzbəsurət çıxan adamlar «ziyarətin qəbul olsun» - deyib onu təbrik edərmişlər.\nQələmi papaq - çox hündür («züllə») olmaqla, qıvrım tüklü dəridən tikilirdi. Varlı kişilərə məxsus olan bu papağa «şikarı», «qacarı», «qoçu papağı» da deyilirdi.\nBuxara papaq - bu papaqlar üçün dərini Buxaradan gətirirdilər. Onları yalnız bəy zümrəsinin nümayəndələri və həmçinin varlı adamlar taxırdı. Konus şəklində və ya iti uclu hazırlayırdılar. Belə papaqlar həm də şəhər aristokratiyası üçün də xarakterik idi. Buxara papağa “Şiş papaqları” və ya “bəy papaqları” da deyilir.\nQoçu papağı - qiymətli (qıvrım tüklü) sür dəridən tikilərmiş və daha çox nüfuzlu şəxslərin, qoçuların istifadə etdiyi bir papaq növüdür.\nXX əsrin əvvəllərinə qədər papaq Azərbaycanda baş geyimi olmaqla yanaşı, həm də simvol sayılırdı. Cəsarət, ləyaqət və şərəf rəmzi hesab olunurdu. Hətta bir kişinin papağının oğurlanması onun sahibinə qarşı düşmən hücumu kimi qiymətləndirilirdi. Keçmiş zamanlarda kişilər istənilən halda papağı başlarından çıxarmırdılar. Çünki ictimai yerlərdə baş geyimi olmadan görünmək rüsvayçılıq kimi dəyərləndirilirdi. Azərbaycanda papaq əsasən qoyun xəzi və ya qaragüldən hazırlanırdı və onların müxtəlif formaları və yerli adları mövcüd idi. XIX əsr kişi baş geyimləri içərisində aşılı qoyun dərisindən tikilmiş papaq xüsusi yer tuturdu. İmkanlı kişilər, əsasən, «qaragül» dərisindən sür papaq tikdirərdilər. Qədimlərdən üzü bəri hər kişinin başında börk olması əsas şərt idi. Kişidə börk (papaq), arvadda isə ləçək (çarqat) şərafət nişanəsi sayılırdı. Papağa və ləçəyə hörmətsizlik müqəddəslərə və namusa hörmətsizlik sayılırdı. Buna görə də heç vaxt kişinin papağı başından əskik olmazdı. Hətta oğlan uşaqlarının da özünəməxsus papaqları olurdu. Bu papaqlara "tərlik" deyərdilər. Ancaq tərlik papaq qədər qalın olmazdı, bir qat toxunmuş açıq qırmızı forması olardı və bu papaq formasının Səfəvi hökmdarlarının "Qızılbaş" ordusundan qaldığı deyilir.\nBakıdakı papaqçılarla söhbətdə adamların daha çox müasir dəbli papaqlara meylliliyini müşahidə etdim. Papaqçı mağazalarında milli papaqlarla yanaşı başqa millətlərin papaqlarından da nümunə kimi vitrinlərə qoyulur. Elə papaqçılar olur ki, əcnəbi papaq sifariş vermək istəyən soydaşlarımızı mümkün qədər fikirlərindən daşındırmağa və onları milli papaq alıb qoymağa həvəsləndirirlər.\nAncaq papaq ustaları şikayətlənirlər ki, bütün cəhdlərinə baxmayaraq soydaşlarımız milli papaq qoymağı davamlı ənənəyə çevirmirlər. Amma bəziləri ailəlikcə milli türk papağı qoymağa meyllidirlər. Hətta elələri var ki, Avropanın müxtəlif ölkələrində yaşamalarına baxmayaraq evlənməzdən qabaq Azərbaycana gəlir, türk papağı sifariş edir, tikdirir, sonra da yaşadığı ölkədə başında türk papağı ilə milli toy mərasimi keçirir.\nUstalar soydaşlarımız arasında milli baş geyimlərinin ənənələşməsinin gərəkliyini, bu yöndə dövlət səviyyəsində, həmçinin ziyalılar tərəfindən məqsədyönlü iş aparılmasını zəruri hesab edirlər.\n↑ http://canbaku.net/index.php?newsid=4995[ölü keçid]\n↑ "Güney mahalında milli geyimlər". 2016-03-05 tarixində orijinalından arxivləşdirilib. İstifadə tarixi: 2009-09-08.\n↑ Milli geyim problemi[ölü keçid]\nhttp://www.mns.gov.az/esasname_nishan_geyim_1_az.html Arxivləşdirilib 2008-12-02 at the Wayback Machine\nVikianbarda Papaq ilə əlaqəli mediafayllar var.\nMənbə — "https://az.wikipedia.org/w/index.php?title=Papaq&oldid=5828772"\nLast edited on 6 mart 2021, at 10:58\nBu səhifə sonuncu dəfə 6 mart 2021 10:58 tarixində redaktə edilib.


Tesla şirkətinin öz rəqibləri üzərində yaratdığı dominantlıq əsasən elektromobillərdə vacib olan ən əsas element ilə təyin edlir. Söhbət, elektromobillər üçün olan batareyalardan gedir.\nLent.az -ın "technote"a istinadən verdiyi xəbərə görə, çox çətin hesablamalar nəticəsində (istehsalçılar bu məlumatları gizlədirlər) məlum olub ki, Teslanın istifadə etdiyi silindrik formalı batareyaların qiymətləri kilovatt saata görə 158$ təşkil edir. Porsche Taycan və Chevrolet Bolt EV modellərində istifadə olunan yastı batareyaların qiymətləri minimum 25% daha bahadır. "BMW"nin elektromobillərində istifadə olunan prizmatik batareyaların qiymətləri isə 40% daha bahadır.\nTeslanın rəqibləri üçün olan pis xəbər ondan ibarətdir ki, yaxın 10 il ərzində batareyaların qiymətləri baxımından Tesla-ya çatmaq mümkün olmayacaq. Bu barədə Hightech.plus saytı xəbər verib. Tesla şirkəti elektromobil bazarında lider şirkət olaraq qalır. Lakin yaxın zamanda o, ənənəvi avtomobil istehsalçıları ilə yüksək rəqabətə keçə bilər. Belə ki, öz avtomobillərini elektrikləşdirilmiş sistemə keçirdən şirkətlərin sayı getdikcə artır. Lakin Elon Musk-ın şirkətini geridə qoymaq heç də asan olmayacaq.\nTeslanın əsas uğuru təkcə mühəndis və marketinq qərarlarında deyil. Həmçinin şirkətin elektromobillərində istifadə olunan batareyaların nisbətən ucuz olmasındadır. Belə ki, elektromobillərin ən bahalı hissələrindən biri də məhz batareyalardır. Cairn Energy Research Advisiors şirkətinin analitikləri hesablayıblar ki, keçən il Teslada istifadə olunan silindrik formalı batareyaların qiymətləri kilovatt saata görə 158$ təşkil edib. Tesla-nın rəqibləri isə digər formalı batareyalardan istifadə edirlər və nəticədə həmin batareyalar daha baha başa gəlir.\nMəsələn Porsche Taycan və Chevrolet Bolt EV modellərində istifadə olunan yastı batareyaların qiymətləri kilovatt saata görə 200$ təşkil edir. "BMW"nin elektromobillərində istifadə olunan prizmatik batareyaların qiymətləri isə kilovatt saata görə 253$-dır. Avtomobil istehsalçıları öz modellərində istifadə olunan batareyaların qiymətləri barəsində məlumat vermirlər. Buna görə də Cairn Energy şirkətinin analitikləri həmin qiymətləri qəliz riyazi modellər vasitəsilə təyin ediblər.


“TALEYİMDƏN GİLEYLİ DEYİLƏM”\nGörkəmli jurnalist, yazıçı Əli İldırımoğlunun publisistikası kimi, bədii yaradıcılığı da həyat həqiqətinə, real gerçəkliyə bilavasitə bağlıdır. Əli İldırımoğlunun zəngin həyat təcrübəsi və müşahidə ustalığı, xalq dilindən qaynaqlanan təbii, canlı dili, öz duyğu və düşüncələrini yaratdığı obrazların timsalında ifadə etmək səriştəsi, xalq ruhuna, milli dəyərlərə, milli düşüncə tərzinə bağlılığı onun yaradıcılığını müasir Azərbaycan ədəbiyyatının ciddi bir hadisəsi kimi dəyərləndirməyə əsas verir.\nƏli İldırımoğlunun mənalı həyatı və zəngin yaradıcılığı haqqında çox söz demək mümkündür. Ancaq onun öz düşüncələrini eşitmək oxucular üçün daha maraqlı olar.\n– Əli müəllim, qəzetimizin kollektivi və oxucuları adından 80 illik yu-bileyiniz münasibətilə Sizə ünvanlanan təbriklərə biz də qoşuluruq. Keçdiyiniz ömür yolunun zirvəsindən ötən günlərə baxanda, ilk növbədə nələri xatırlayırsınız?\n– Təbrikinizə görə çox sağ olun. 40 ilə yaxın işlədiyim bir kollektivi, bir qəzeti təmsil etdiyinizə görə də bu söhbət mənim üçün ikiqat xoşdur. Mən şadam ki, “Xalq qəzeti” mətbuatın bu burulğanlı vaxtında da öz simasını, öz şərəfli adını qoruya bilir.\n80 yaşın ucalığından arxaya baxanda məni “Həyat mənə nə verib?” sualından daha çox “Mən dünyaya nə vermişəm?” sualı düşündürür.\nMən dünyaya halal bir ailənin övladı kimi gəlmişəm. Babamın evindən “Allahu-əkbər” nidası heç zaman əskik olmayıb. Bu evdə müşahidə etdiyim qayda-qanun, ailə nizamı, ünsiyyət nümunəsi bu günə qədər də mənim üçün ideal bir örnək olaraq qalır.\nBu xatirələri “Mənim rəncbər atam” romanında bir qədər bədiiləşdirilmiş şəkildə qələmə almışam. Bu romanı ona təkcə atam olduğuna görə yox, məhz belə bir insan olduğuna görə həsr etmişəm.\nKəndimizin ən gur, qoşa çarhovuzlu bulağını mənim babam çəkdirmişdi. Bulağa “Məşədi Allahverən bulağı” deyilir. İndi о kəndin pərgarı pozulub, xaraba qalıb. Amma mən ümid edirəm ki, yasa batmış о kəndin müdhiş süku-tunu bu gün də о bulağın şırıltısı pozur...\nİnsanlıq məktəbinin ilk dərsini ana babam Məşədi Paşadan, nənəm Gövhərdən, atam İldırım kişidən almışam. Ömrümün yeganə nisgili odur ki, demək olar, ana üzü, ana nəvazişi görməmişəm. Anamla bağlı yaddaşımda qalan yeganə xatirə körpəliyimdə başımı dizinin üstünə almağıdır...\n– Əli müəllim, Sizin seçdiyiniz ilk peşə müəllimlik olub. Bu seçim necə baş vermişdi?\n– Düzünə qalsa, bu, seçim yox, taleyin gərdişi idi. Belə oldu ki, mən səkkizinci sinfi bitirəndə müharibə başlandı. Yuxarı siniflərdə oxuyan oğlanların çoxunun yaşı on səkkizi keçdiyinə görə onları əsgərliyə apardılar. Bizim sinfimiz bağlandı. Mən bir neçə aya onuncu sinfi başa vurub Şuşadakı müəllimlik kursuna getdim. Kəndlərdəki müəllimlərin də çoxunu müharibəyə aparmışdılar. Beləliklə, 15 yaşımda kəndə qayıdıb müəllimlik etməyə başladım. Arada pedaqoji təhsil də alıb on il məktəb işində çalışdım. Qubadlının müxtəlif kənd məktəblərində işlədim. İşimi bəyəndikləri üçün məni rayon maarif şöbəsinə inspektor vəzifəsinə irəli çəkdilər. Sonra məni komsomol işinə keçirmək istədilər, getmədim. “Cəza” olaraq məni rayonda çıxan “Avanqard” qəzetinə məsul katib vəzifəsinə göndərdilər.\n– Bununla da Sizin həyatınızın jurnalistlik mərhələsi başlandı...\n– Düzü, bu iş heç ürəyimdən deyildi. İlk yazımı redaktor bəyənmədi. Mən də minnət eləyirdim ki, məni işə götürməsin. Dedi, raykomun qərarını poza bilmərəm.\nMən təbiətən məsuliyyətli adamam, ömrüm boyu öhdəmə düşən hər bir işi layiqincə yerinə yetirməyə çalışmışam. Gördüm, geriyə yol yoxdur, yavaş-yavaş büdrəyə-büdrəyə, yıxıla-yıxıla başladım jurnalistikanın, mətbuatın yo-lunu axtarmağa. Nəhayət ki, zəhmətim, əziyyətim hesabına bu yolu, cığırı tapdım.\n– Əli müəllim, nədir о yol?\n– İlk növbədə yüksək məsuliyyət. Öz üzərində işləmək, mütaliə. Dediyin, yazdığın sözün arxasında durmaq qətiyyəti. Və bir də, təbii ki, yüksək in-tellekt və istedad.\nAz keçməmiş məni rayon qəzetinə redaktor təyin etdilər. “Avanqard” qəzetində redaktor işləyə-işləyə ara-sıra о zaman mətbuatımızın həqiqi avanqardı olan “Kommunist” qəzetinə də yazılar yazırdım. Bəzən hətta mənə sifariş də verirdilər. İmzam bütün respublikada tanınmağa başladı.\n1955-ci ildə Mərkəzi Komitənin məsləhəti ilə “Kommunist” qəzetinə işə göndərildim. О zaman “Kommunist”in redaktoru rəhmətlik Xasay Vəzirov idi. О da məni Naxçıvana bölgə müxbiri göndərdi. Naxçıvanda işlədiyim on il mənim üçün bir həyat akademiyası oldu. Təvazökarlıqdan kənar olsa da deməliyəm ki, məndən qabaq heç bir müxbir orada 2-3 ildən artıq duruş gətirə bilməmişdi. Naxçıvan camaatının xarakteri elədir ki, haqsızlığa dözə bilmir-lər. Amma mən hətta tənqid elədiyim adamlar da mənimlə razılaşırdılar. Çünki qərəzsiz idim, düzlük tərəfdarı idim.\nSonrakı illərdə də müxtəlif bölgələrdə xüsusi müxbir işləmişəm. Mənim jurnalistliyimin bir xüsusiyyəti vardı ki, çox tənqid yazsam da, heç zaman zəifə, yıxılana balta vurmamışam. Tənqid edəndə də özündən müştəbeh və-zifə sahiblərini, özlərini rayonun sahibi hesab edənləri tənqid etmişəm. Oçerkləri isə sadə zəhmət adamları haqqında yazmışam. Ümumiyyətlə, xa-rakterim elədir ki, zəiflərin tərəfində dayananda özümü daha güclü hiss edirəm.\n– Sizi tənqidi yazılara, felyetonçuluğa sövq edən nə idi?\n– Həyatın, insanların naqis cəhətlərini görəndə bununla barışa bilmirdim. Başa düşürdüm ki, bu halda ən düzgün yol Mirzə Сəlil yoludur. Həm də təbiətimdə olan bədii yaradıcılıq həvəsi məni bu yola çəkirdi. Çünki oçerk, felyeton publisistikadan bədii nəsrə bir keçid mərhələsidir. Bu yazıları işlə-yərkən onların təkcə məzmunu yox, həm də dili və üslubu üzərində çox zəhmət çəkirdim, bədii cəhətdən keyfiyyətli alınmasına çalışırdım. Bu gün də belə düşünürəm ki, qələmimdən çıxan hər bir cümlə oxucu qarşısında hesabatımdır.\n– Belə çıxır ki, Siz hələ publisistik yaradıcılıqla məşğul olandan özünüzü daxilən nəsr yaradıcılığına hazırlayırsınızmış. Müəllimlik peşəsinə Sizi taleyin gərdişi gətirmişdi, jurnalistikaya, özünüz demiş, “zorən” gəldiniz. Bəs nəsrə keçid, yazıçılığa gəliş necə baş verdi?\n– Həqiqət budur ki, mən bu yazılarımı indi yazmıram. Mən bunları 50-60 il əvvəldən yazmışam. Zehnimə, dərrakəmə, qəlb dəftərimə, ömür yollarıma yazmışam. İndi onları yalnız kağıza köçürürəm. Ömrümün ilk on ilində görüb, şahidi olduqlarım yetmişdən sonra təsəvvür və təxəyyül dünyamda hərf-hərf, cümlə-cümlə cücərib, göyərib qələmin yorğunluğunda, kağızların bəyazlığında şaxələnib.\nİkinci bir tərəfdən, mənim yazdıqlarımın hamısı reallıqla bağlıdır. Toxu-mun içində rüşeym olmasa, о cücərməz. Məncə, ədəbiyyatın vəzifəsi həyat həqiqətini bədii həqiqətə çevirməkdir.\nBəzən məndən soruşurlar ki, neyləyirsən bunları yazıb, indi kimdir kitab oxuyan? Cavab verirəm ki, mən bunları özüm üçün yazıram, öz mənəvi dünyamı ifadə etmək üçün. Kitablarım mənim mənəvi övladlarımdır. Ürə-yimdə bir əminlik var ki, bir gün mən olmayanda dünyaya gətirdiyim bu övladlar həyatda xəcalətli olmayacaqlar. Həm də bu yazılar məni ahıllığın, həssaslığın böyük çətinliklərindən, ağrılarından xilas edir. Yazı yazmayanda elə bilirəm ki, yox oluram, heç kimə lazım olmuram. Amma yazanda bilirəm ki, mən varam.\nMənim beş övladım, iyirmiyə yaxın nəvəm, beş-altı da nəticəm var. On-larla yanaşı, kitablarım da mənim bu həyatda qoyduğum izdir, varlığımın davamıdır.\nMən yazıçılıq məktəbi qurtarmamışam, təhsilimi həyat məktəbində almışam. Qayadan damla-damla süzülən su saf olur, təmiz olur. Mənim də ürəyimdə bir arxayınçılıq var ki, yazdığım əsərlər böyük ədəbiyyat dəryasını heç zaman bulandırmayacaq, əksinə ora bir duruluq gətirəcək.\n– Əli müəllim, söhbətimiz boyu 80 yaşın zirvəsindən keçmişə boylan-dıq. Bəs bu zirvədən gələcəyə baxanda nə görürsünüz?\n– Mənim ən böyük ürək ağrım itirilmiş torpaqlarımızın, о cümlədən mənim dədə-baba yurdumun taleyidir. Bir xalq və cəmiyyət olaraq biz, ilk növbədə bu problemin həllinə çalışmalıyıq.\nİkinci ən böyük qayğımız gənclərimizin tərbiyəsi və təhsili olmalıdır. Millətin gələcək taleyi, ilk növbədə məktəbdən asılıdır. Müəllimin, ziyalının hörmətini, nüfuzunu qaldırmaq gərəkdir.\nZiyalılarımız da cəmiyyətimizin, xalqımızın problemlərinə, naqisliklərə biganə olmamalı, “nə işim var!” prinsipindən uzaqlaşmalıdırlar. Milli dəyər-lərimizi, adət-ənənəmizi, mənəviyyatımızı, ilk növbədə dilimizi qorumaq lazımdır.\nÇoxum gedib azım qalsa da, gənclik, yaşayıb-yaratmaq ehtirasım sönmə-yib. Qəlbimdə, düşüncəmdə, arzularımda dolaşan neçə-neçə əsər qələmin intizarındadır. Və buna görə də Tanrı əlini üstümdən çəkmir. Ötən əsrin əvvəllərindən qolumdan yapışıb, zavallardan hifz edə-edə yeni əsrə gətirib çıxarıb. Şükür, Yaradanımdan gileyli deyiləm.\n“Xalq qəzeti”, 16 noyabr 2007-ci il


Bakı-Ankara aviabiletlər - bütün Bakı-Ankara teyyare bileti qiymətləri | Trips\nBakı - Ankara\nBakı-Ankara təyyarəsinə biletlər\nTrips.az portalının müştəriləri arasında Bakı-Ankara istiqamətində biletlər yüksək tələbata malikdir. Türkiyənin paytaxtı bütün mövsümlərdə turist və iş adamları üçün cəlbedicidir. Burada hər zövqə uyğun əyləncə tapmaq olar. Məsələn: maraqlı memarlıq abidələrini görmək, dadlı yeməklər dadmaq, həmçinin iş konfransında iştirak etmək və ya türk həmkarları ilə tanış olmaq olar.\nYerdəyişmə etmədən uçsanız, Ankaraya 6 saata çatmaq olar .\nƏgər Siz səyahətinizin unudulmaz olmasını və fors - major hallar olmadan keçməsini istəyirsinizsə, onun planlaşdırılmasına ciddi yanaşmağınız və bütün xırdalıqları öncədən düşünməyiniz gərəkdir. Siz uçuşu planlaşdırırsınızsa, ilk olaraq Bakı-Ankara təyyarəsinə bilet almaq gərəkdir. Nə qədər tez bilet sifariş etsəniz, onu sərfəli qiymətə almaq ehtimalı da o qədər çox olacaq, lakin uçuş gününüzə bir neçə gün qalmış da maraqlı təklif tapmaq mümkündür. Aviaşirkətlər həm simvolik görünən çox kiçik, həm də olduqca yüksək qiymətlər təyin edə bilər. Həmçinin onlar müntəzəm olaraq Bakı-Ankara biletlərini məhz onlardan əldə etməyiniz üçün həvəsləndirici marketinq kampaniyaları təşkil edirlər. Aviaşirkətlərin arasında olan belə bir rəqabət şəraitində, müxtəlif istiqamətlər üzrə uçuşlar haqda bütün məlumatları özündə cəmləşdirən bir portala təlabat yarandı. Azərbaycan əhalisi üçün həmin portal məhz – Trips.az oldu.\nBurada Siz Bakı-Ankara təyyarısinə özünüz üçün ən\nuyğun biletləri tapacaqsınız. Trips.az-a daxil olaraq, buna əmin ola bilərsiniz,\naxı qeyd etdiyiniz istiqamət üzrə Siz bütün reysləri və bütün aviaşirkətlərin təkliflərini\ngörürsünüz. Trips.az-la Siz sınanmış şirkətlərdən Bakı-Ankara biletlərinə olan\naksiya, endirim və kampaniyaları qaçırmayacaqsınız.\nMüntəzəm Bakı-Ankara təyyarə uçuşları\nBakı-Ankara təyyarə uçuşlarına olan yüksək tələbat səbəbi ilə Turkish Airlines və МАУ kimi şirkətlər tərəfindən bu reys müntəzəm olaraq həyata keçirilir. Artıq onların hər birinin internet ünvanlarını ayrılıqda izləmək və təklifləri müqayisə etməyə ehtiyac yoxdur, axı artıq bütün təkliflər bir yerdə cəmlənmişdir. Sadəcə Trips.az internet ünvanında Sizi Bakı-Ankara reysinin maraqlandırdığını qeyd edin, təqdim edilən bütün təklifləri Sizə uyğun olan parametrlər üzrə filtr edin. Məsələn hər hansı bir şirkət Türkiyəyə uçuşu çox ucuz qiymətə, lakin yerdəyişmə ilə, baqajsız və Sizə uyğun olmayan vaxtda təklif edə bilər. Və yaxud əksinə, Sizin filtr etdiyiniz parametrlər çox sərt ola bilər, lakin onların hər hansı birini güzəştə getsəniz, uçuş biletləri üçün ayırdığınız büdcənin bir çox hissəsinə qənaət edə bilərsiniz. Özünüz üçün uyğun olan reysi seçdikdən dərhal sonra, bizim portalın xidmətləri üçün əlavə ödəniş etmədən, biletləri sifariş edə bilərsiniz. Biz Sizin baqajınızı ödənişsiz sığorta edəcək, həmçinin reysinizlə bağlı ola biləcək bütün dəyişikliklər barədə Sizi xəbərdar edəcəyik.\nBakı-Ankara biletlərinə olan bütün qiymətlər Trips.az-da\nBakı-Ankara biletlərinin yekun qiymətlərinə bir çox amillər təsir edir. Onlardan əsasları – uçuş gününüzə qədər qalan vaxt, baqajın həcmi, üstünlük verilən eniş və s. kimi əlavə xidmətlərdir. Aviaşirkətlər özünün təşkilati siyasətindən irəligələn xüsusi şərtlərini təqdim edir və reyslərinin statistik göstəricilərinə əsaslanaraq tarif qiymətlərini dəyişə bilirlər.\nBütün reyslərin siyahısı gözünüzün qabağında olarsa, Bakı-Ankara təyyarəsinə ucuz biletləri hətta uçuşa bir neçə gün qalmış da əldə etmək olar. Bu işdə isə Sizə Trips.az kömək edir. Siz seçdiyiniz tarixlərə bağlı deyilsinizsə, əvvəlki və sonrakı 3 gün üçün biletlərə olan qiymətləri də dəyərləndirin. Bakı-Ankara təyyarəsinə olan biletlər bu halda kifayət qədər aşağı ola bilər. Bu turistlər arasında müəyyən tarixlərin səyahət üçün daha məhşur olması ilə izah edilir. Adətən qiymətlər avtomatik təyin edilir, xüsusi proqram insanların müəyyən reyslə nə qədər çox uçduqlarını, həmin tarixlərin bayram günləri olub-olmadığını, həmin tarixlər üçün artıq nə qədər bilet satıldığını araşdırır. Bu məlumatlar təyyarənin tam dolmasını təmin etmək üçün tələb olunur. Bunun olmayacağı riski olduqda isə qiymət enir və əksinə.\nGözlənilməzliklərlə rastlaşmamaq üçün aviaşirkəti seçdiyiniz zaman uçuş şərtlərini də dəqiqliklə araşdırın. Məsələn loukostlardan ucuz bilet alıb, onların baqajla bağlı çox sərt məhdudiyyətlərinin olduğunu nəzərə almamaq mümkündür. Belə şirkətlə uçaraq, Siz əlavə ödəniş müqabilində digər şirkətlərin təqdim etdiyi bütün xidmətlərdən istifadə edə bilərsiniz, lakin bu bilet qiymətini artıq o qədər də sərfəli etməyə bilər. Loukostlar əl baqajına öyrəşmiş, elə də tələbkar olmayan səyahətçilər üçün daha uyğundur.\nTrips.az portalı ilə Siz mütləq bütün xırdalıqları nəzərə\nalacaq və Bakı-Ankara biletlərini mümkün qədər səmərəli şərtlərlə əldə edə biləcəksiniz!\nHəmçinin baxın: Ankara - Bakı istiqamətinə\n1 s 39 dəq


NARDARAN HADİSƏLƏRİ - AZƏRTAC – Azərbaycan Dövlət İnformasiya Agentliyi\nNardaranda törədilmiş cinayətlə əlaqədar\nfevralın 6-da Azərbaycan televiziyasında\nefirə getmiş verilişin mətnini oxuculara\nAPARICI: Müstəqil Azərbaycanın suverenliyinə və dövlətçiliyinə qənim kəsilmiş daxili və xarici düşmənlərimiz tərəfindən dəstəklənən və siyasi məqsədlərini sosial problemlər pərdəsi altında gizlətməyə, bununla da ölkəmizdə sabitliyi pozmağa çalışan bir qrup Nardaran sakininin qanunsuz əməlləri getdikcə özünü daha aydın büruzə verir. Konstitusiyaya zidd çağırışlarla dinc qəsəbə sakinlərini meydanlara səsləyən həmin adamlardan bir qrupu 2002-ci ilin mayın 7-də və iyunun 3-də hakimiyyət nümayəndələrinə zor göstərməkdə və kütləvi iğtişaşlar törətməkdə ittiham edilərək cinayət məsuliyyətinə cəlb olunmuşlar. Onların barəsində qaldırılan cinayət işinin ibtidai istintaqı başa çatdırılaraq, Azərbaycan Respublikasının Ağır Cinayətlərə Dair İşlər üzrə Məhkəməsinə verilmişdir. İttiham olunanlar arasında məhkəməyə gəlməkdən boyun qaçıran 3 nəfər qəsəbə sakini - Həmid və Ağasəlim Yaxşıbəyovlar və Seyfulla Əlizadə haqqında axtarış elan edilmişdir. Bundan başqa, həmin cinayətlə bağlı daha 13 nəfər də axtarışda idi.\nBu il fevralın 5-nə keçən gecə saat 3 radələrində Daxili İşlər Nazirliyinin Mütəşəkkil Cinayətkarlıqla Mübarizə İdarəsinin əməkdaşları axtarışda olan həmin adamların tutulması üçün Nardaran qəsəbəsində əməliyyat tədbiri keçirmişlər. Öz peşə borclarını yerinə yetirən polis əməkdaşlarının bu əməliyyatı kütləvi informasiya vasitələrində müxtəlif cür yozulur. Əməliyyat zamanı silahlı müqavimətlə üzləşən, əl qumbarasının qəlpələrindən yaralanan polis əməkdaşlarının vəziyyətindən qısqanclıqla söz açan bu mətbuat orqanları qəsəbənin Asəf Zeynallı küçəsində quraşdırılmış çadıra toplaşan yaşlı adamlara qarşı zor işlədildiyini qabartmağa çalışırlar. Görəsən, qışın bu günündə, gecənin bu çağında bu üzdəniraq ağsaqqalların meydanda qurulmuş çadırda nə işləri var idi? Bəs, əslində həmin gecə nə baş vermişdir?\nJURNALİST: Tahir müəllim, kütləvi informasiya vasitələri yenə Nardarana üz tuturlar. Nardaranda nə baş veribdir?\nTAHİR KAZIMOV (Respublika Prokurorluğunun idarə rəisi): Nardaranda baş verən hadisələr dedikdə, mən bir-iki məsələni xatırlatmaq istəyirəm. Bu barədə mətbuatda kifayət qədər yazılıbdır, Azərbaycan televiziyasında da geniş məlumat verilibdir.\nMayın 7-də Nardaran qəsəbəsində bir qrup şəxs ictimai sabitliyi pozmuş, kütləvi iğtişaş törətmiş, onların barəsində cinayət işi başlanmışdır, istintaq aparılır. 18 nəfər şəxs məhkəməyə verilmişdir. Hazırda Ağır Cinayətlərə Dair İşlər üzrə Məhkəmədə həmin şəxslərdən 15-nin məhkəməsi gedir. Məhkəməyə verilmiş şəxslərdən üç nəfəri – Seyfulla Əlizadə, Həmid Yaxşıbəyov və Ağasəlim Yaxşıbəyov məhkəmə iclaslarına gəlmədiklərinə görə, onların barəsində axtarış elan edilmiş və cinayət işi qaldırılmışdır.\nBundan başqa, istintaq dövründə 3 iyun hadisələrində kütləvi ixtişaşların törədilməsində təqsirləndirilən 13 nəfər şəxs barəsində də axtarış elan edilmişdir. Bu müddət ərzində həmin 16 nəfər şəxsin tutulması ilə əlaqədar tədbirlər görülsə də, bir nəticə verməmişdir.\nAxtarışda olan şəxslərin tutulması məqsədi ilə 2003-ci il fevralın 5-nə keçən gecə Daxili İşlər Nazirliyinin Mütəşəkkil Cinayətkarlıqla Mübarizə İdarəsinin əməkdaşları Nardaran qəsəbəsində əməliyyat keçirmiş və nəticədə axtarışda olan Həmid Yaxşıbəyov tutulmuşdur.\nTəəssüf ki, axtarışda olan həmin adamlar nəinki özləri, hətta başlarına topladıqları bir qrup şəxs də - onların sayı 30-40 nəfər olmuşdur – polis işçilərinə müqavimət göstərmişlər. O cümlədən odlu silahlardan atəş açmışlar və əl qumbarası atmışlar. Xoşbəxtlikdən, əl qumbarasından heç kəs, yəni həm polis işçilərindən, həm də hadisə yerində olan şəxslərdən ağır xəsarət alan olmamışdır. Amma bir nəfər polis işçisi xəsarət almışdır.\nBu adamlar polislərə qarşı müqavimət göstərməklə həm özləri cinayət törətmişlər, həm də orada olan digər şəxsləri yeni cinayətlərə sövq etmişlər. Polis işçilərinin gördükləri tədbirlər nəticəsində Həmid Yaxşıbəyov və daha 7 nəfər şəxs tutulub, polis idarəsinə gətirilmişdir. Onlardan 7 ədəd əl qumbarası, 2 ədəd tapança maddi sübut kimi götürülmüşdür.\nJURNALİST: Tahir müəllim, axtarışda olan həmin adamlar hər gün Nardaranda İmam Hüseyn meydanına toplaşırlar, mitinqdə iştirak edirlər. Belə olan halda, bu əməliyyatın gecə keçirilməsinə ehtiyac var idimi?\nTAHİR KAZIMOV: Sualınız təbiidir. Qəzetlərdə də çox yazırlar ki, bu əməliyyatın gecə keçirilməsinə nə ehtiyac var idi. Mən hər şeydən əvvəl sizə deyim ki, əməliyyatın keçirilməsinin üsulunu və tarixini polis əməkdaşları özləri müəyyən edirlər. Əməliyyat o zaman keçirilir ki, minimum ziyanla başa çatdırılsın. Bu, axtarışda olan adamların tapılması ilə bağlı olan əməliyyatdır, həmin şəxslər orada olarkən aparılmışdır.\nDoğru deyirsiniz, həmin adamlar mitinqlərdə iştirak edirlər. Çox təəssüflər olsun ki, o adamlar çox iyrənc metodlara əl atıblar. Həmin mitinqlərə qadınları, uşaqları cəlb edirlər və deyirlər ki, uşaqlar və qadınlar olan yerlərdə daxili işlər orqanları əməliyyat keçirməyəcək, yəni onlar da öz cinayətkar fəaliyyətlərini davam etdirmək üçün azadlıqda qalacaqlar.\nHəmin cinayətkar şəxslər təkcə 3 iyun hadisələri ilə kifayətlənməyiblər. Daxili işlər orqanlarına daxil olmuş əməliyyat məlumatlarından bəlli olur ki, onlar Nardarana gələn kənar şəxslərin üstünün axtarılması, maşınlarının, sənədlərinin yoxlanılması kimi qanunsuz əməllər törədirlər. Digər bir yerdən olan Azərbaycan vətəndaşları təsadüfən Nardaran qəsəbəsinə gedərsə, orada o adamların maşınlarını saxlayırlar, onların üstlərini axtarırlar, avtomobillərində yoxlama keçirirlər. Onlar əslində dövlət və hakimiyyət orqanlarının səlahiyyətlərini məhdudlaşdırırlar. Bu barədə kifayət qədər məlumat vardır.\nOrada cinayətlər törətmiş, lakin azadlıqda qalan 15 nəfər şəxs vardır. Həmin şəxslər cinayət məsuliyyətindən yayınmaq məqsədi ilə ətraflarında olan digər şəxsləri də yeni cinayətlər törətməyə sövq edirlər. Əməliyyatın gecə keçirilməsinin də əsas məqsədi ondan ibarət olubdur ki, bu iş uğurla başa çatdırılsın və axtarışda olan şəxslər tutulsun.\nJURNALİST: Bəzən vurğulayırlar ki, əməliyyatın keçirilməsində çoxlu sayda polis işçisi iştirak edib və onlar orada yaşayan adamlara, ağsaqqallara qarşı kobudluq ediblər. Bu barədə nə deyə bilərsiniz?\nTAHİR KAZIMOV: Deyilənlərin hamısı tamamilə yalan məlumatlardır. Əməliyyatda cəmi 15-20 nəfər polis işçisi iştirak edibdir. Oradakı çadırda olan adamların sayı isə 30-40 nəfər olubdur. Təbiidir ki, 30-40 nəfərin üstünə çoxlu sayda polis işçisi göndərməyə ehtiyac yoxdur. Axtarışda olanların sayı isə dediyim ki, 16 nəfər idi. Bir nəfər tutulubdur. Qalanları azadlıqdadır.\nJURNALİST: Bəs, yaşlı adamlara qarşı kobudluq edilməsi necə, olubmu?\nTAHİR KAZIMOV: Həmin adamlara qarşı hər hansı bir kobudluqdan söhbət gedə bilməz. Polis işçilərinə müqavimət göstəriləndə, təbii, müəyyən vasitələrdən istifadə olunub ki, bu müqavimətin qarşısı alınsın, axtarışda olan şəxslər tutulsun. Həmin hadisələrlə bağlı qəzetlərdə verilən şəkillərə baxmışam, şəkillərdə olan şəxslərin əksəriyyəti axtarışda olanlardır. Yəni Ağasəlim Yaxşıbəyovdur, Seyfulla Əlizadədir və qeyriləridir. Onların hamısı ağır cinayətlər törətdiklərinə görə axtarışda olan şəxslərdirlər. Yaşın çox olması insanı cinayət məsuliyyətindən azad etmir.\nJURNALİST: Kənddə camaat nə istəyir?\nANAR HƏŞİMOV \_tutulan şəxs\_: Guya camaat istəyir ki, tutulanları buraxsınlar. Ona görə meydana yığışıblar. Mən meydana çıxmaq istəmirdim. Hacılar deyir ki, gəlin meydana çıxın, 10 min manat verəcəyik, gəlin, meydanda qalın. Mən iki gün idi çıxırdım.\nJURNALİST: Bu sözləri kimlər deyirdi?\nANAR HƏŞİMOV: Hacı Dilavər, Hacı Mehrab deyirdi.\nJURNALİST: Meydana çıxmaq üçün sənə nə qədər pul verirdilər?\nANAR HƏŞİMOV: Mənə bir “şirvan” verdilər.\nJURNALİST: Kim verdi?\nANAR HƏŞİMOV: Hacı Dilavər.\nJURNALİST: Sən meydanda nə etməli idin?\nANAR HƏŞİMOV: Gəlib meydanda dayanmalı idim.\nJURNALİST: Hamıya pul verirdilər?\nANAR HƏŞİMOV: Mənə verdilər, amma başqalarını görmədim. Bəlkə başqalarına da veriblər. Mən iki gecə qaldım. İkinci gecə polis işçiləri gəlib axtarış aparan zaman məni tutdular. Mənə bir şirvan vermişdilər.\nJURNALİST: Bu işlərə əsas kim rəhbərlik edirdi?\nANAR HƏŞİMOV: Hacı Mehrab, hacı Aqil, hacı Dilavər, - bunlar yaşlı adamlardır.\nJURNALİST: Bəs, siz cavanlar nə fikirləşirdiniz, niyə öz işinizlə məşğul olmurdunuz? Nə üçün 10 min manatdan ötrü gecəni orada keçirirdiniz?\nANAR HƏŞİMOV: Açığını deyim ki, mən meydana getməyəcəkdim. Çünki işim vardı. Meydana uşaqları görməyə getdim. Elə oldu ki, görə bilmədim, başqa uşaqları gördüm. Bir az söhbət edəndən sonra hacı Dilavər gəldi. Bundan əvvəl də demişdilər ki, gəlin, mitinqlərdə iştirak edin, meydanda dayanın, pul verəcəyik, filan-fəsməkan edəcəyik. Kim meydana çıxırdı, ona pul verirdilər.\nJURNALİST: Onlar sizi çağırırdılar, bəs, kənddə elə adamlara müqavimət göstərən insanlar yox idi ki, desinlər, bu işin axırı yoxdur? Faydalı işlə məşğul olmaq lazımdır?\nANAR HƏŞİMOV: Bizdə yaşlı adamların sözündən çıxmırlar.\nJURNALİST: Yaxşı, sizcə, yaşlı adamlar düz ediblər?\nANAR HƏŞİMOV: Xeyr, düz eləmirlər.\nJURNALİST: Siz cavanlar onlara niyə öz sözünüzü demirdiniz ki, bizi niyə düz yoldan sapındırırsınız. Elə adam varmı söhbət etsin, desin ki, ağsaqqallar bizi düz yoldan yayındırırlar?\nANAR HƏŞİMOV: Vallah, demirlər, deyən yoxdur.\nJURNALİST: Demək, sənə dedilər, gecəsinə 10 min manat pul veririk. Neçə gecə qalsan hərəsinə 10 min veririk.\nANAR HƏŞİMOV: Bəli.\nJURNALİST: Tutulmamışdan əvvəlki gecə də qalmışdın?\nANAR HƏŞİMOV: Ondan qabaqkı gecə də qalmışdım.\nJURNALİST: Gecələr orada nə işlə məşğul olurdunuz, söhbət edirdiniz? Gördünüz ki, bu adamlar silahlıdırlar. Orada sılahlılar var idimi?\nANAR HƏŞİMOV: O gecə bizə silah verilməmişdi. Mən qalan gecə verilməmişdi. Mən gecə saat 12-də yatdım. Səhər saat 7-də durub evimizə getdim. Bizə silah o biri gecə verildi.\nJURNALİST: Silahı verəndə nə dedilər? Silahı nəyə görə verirdilər?\nANAR HƏŞİMOV: Mən dayanıb uşaqlarla söhbət edirdim. Dilavər gəlib məni çəkdi qırağa, dedi ki, al bu limonkanı, polis işçiləri gələndə onlara atarsan. Mən də ona cavab verdim ki, bəyəm, polis işçiləri bizimkilər deyil, dövlətlə dövlətçilik etmək olmaz. O, mənə təzyiq göstərdi və dedi ki, sənə nə deyirlər onu da et. Ağzını yum. O, böyükdür, sözündən çıxmadım. Bax, belə oldu.\nJURNALİST: Böyük sənə tapança verib deyir ki, polis işçiləri gələndə onlara güllə at. Sən bilirsən ki, bu hərəkəti etsən tutulacaqsan. Onda nəyə görə buna əməl edirdin?\nANAR HƏŞİMOV: Mən atmayacaqdım, polisə müqavimət göstərməyəcəkdim, heç göstərməmişəm də. Qumbara bu cibimdən çıxdı. Sadəcə, gəldi, təzyiq göstərdi. Dedi ki, söyüş qoyublar, kim meydana çıxmasa, burada dayanmasa... O, mənə qumbara, silah verəndə söyüş qoydu ki, bir yerə atma, cibində qalsın, polis gələndə atarsan.\nJURNALİST: Sizə həm tapança, həm də əl qumbarası verdi?\nANAR HƏŞİMOV: Mənə tapança verməyib, əl qumbarası verib.\nJURNALİST: Tapançanı kimə verdi?\nANAR HƏŞİMOV: Tapançanı başqa uşaqlara verdi.\nJURNALİST: Neçə nəfərə verdi?\nANAR HƏŞİMOV: Mənim yanımdakı iki nəfərə verdi.\nJURNALİST: Güllələr də?\nANAR HƏŞİMOV: Yəqin güllə tapançanın içində olub. Çünki onlara tapançanı qıraqda verdi.\nJURNALİST: Başqa silahlar da var idimi?\nANAR HƏŞİMOV: Mən başqa silah görmədim.\nJURNALİST: Onların danışıqlarından nə hiss edirdin? Ümumiyyətlə, siz həmin gün ora polis gələcəyini bilirdinizmi?\nANAR HƏŞİMOV: Mən bilmirdim.\nJURNALİST: Yox, onlar bilirdilərmi?\nANAR HƏŞİMOV: Bilmirəm, onlar bilirdilər, yoxsa yox.\nJURNALİST: Deyirsən ki, tapança verdilər. Onlar kimlər idi?\nANAR HƏŞİMOV: Biri Rəşad idi, biri də Alim.\nJURNALİST: Onlar həmin gecə o silahdan istifadə etdilərmi?\nANAR HƏŞİMOV: Mən görmədim.\nJURNALİST: Silah səsi eşidildimi?\nANAR HƏŞİMOV: Bəli, orada silah səsləri eşidildi.\nJURNALİST: Avtobusa doğru əl qumbarası atanda sən gördün?\nANAR HƏŞİMOV: Mən qabaqda dayanıb çay içirdim. Gördüm, maşınlar dayandı, avtobusdan polis işçiləri düşdülər, gəlib meydana daxil oldular. Özlərini təqdim etdilər. Dedilər, burada axtarış aparacağıq. Bu zaman məni tutub avtobusa mindirdilər. Dedilər, otur burda. Oturdum, çölə çıxmadım. Bu zaman meydana çaxnaşma düşdü və silah səsləri gəldi. Avtobusun benzin bakı deşilmişdi.\nJURNALİST: Çaxnaşmanı kimlər saldı?\nANAR HƏŞİMOV: Çaxnaşma bizimkilər, kənd camaatı tərəfindən salındı.\nJURNALİST: Onlar nə dedilər və çaxnaşma saldılar?\nANAR HƏŞİMOV: Çaxnaşma düşəndə mən avtobusda idim. Axtarış zamanı polis işçiləri özlərini təqdim etdilər.\nJURNALİST: Kimlər axtarılırdı, sən axtarışda olan adamları tanıyırdın?\nANAR HƏŞİMOV: Bəli, Ədalət, Mehrab, Dilavər, Aqil, Hacağa – bilirdim onlar axtarışdadırlar.\nJURNALİST: Onların hamısı həmin gün axşam çadırda idilər?\nANAR HƏŞİMOV: Bəli, hamısı meydanda idi. Təkcə Hacağa yox idi, o da evində idi.\nJURNALİST: Axtarışda olan adamlar bilirdilər ki, polis gəlib onları tutub aparmalıdır? Sizdən istifadə edirlər və qanundan, cəzadan qaçmağa çalışırlar. Siz nəyə görə onların sözlərinə baxırdınız?\nANAR HƏŞİMOV: Söyüş qoymuşdular, təzyiq göstərirdilər.\nJURNALİST: Bütün kənd camaatına?\nJURNALİST: Axtarışda neçə nəfər var?\nANAR HƏŞİMOV: Hacağa, Dilavər, Mehrab və s.\nJURNALİST: Tutaq ki, 13-15 nəfərdir. Bu qədər adam bütün kənd camaatına necə təsir göstərirdi? Öz cinayət əməlini ört-basdır etmək üçün?\nANAR HƏŞİMOV: Onlar söyüş qoymuşdular.\nJURNALİST: Onların söyüşünə cavab vermək lazım idi ki, sizə görə kəndin camaatı girovmu olmalıdır!\nANAR HƏŞİMOV: Guya onlar ağsaqqallardır, kənd camaatı onların sözündən çıxmır.\nJURNALİST: Onlar deyirlər ki, guya camaatın dolanışığı yoxdur. Ona görə mitinq edirlər. Bəs, pulları haradan alıb sizə verirdilər?\nANAR HƏŞİMOV: Haradan alıb payladıqlarını mən bilmirəm. Bizə pulu Dilavər paylayırdı. Şəxsən mənə pulu Dilavər vermişdi. Amma Dilavərə pulun haradan gəldiyini bilmirəm. Ona görə deyə bilmərəm. Başqalarına da pul paylayırdılar. Mənim yanımda paylamışdılar. Meydanda kimi görürdülər, pul verirdilər.\nJURNALİST: Heç kim bilmir bu pulun mənbəyi haradandır, pulları kim verir?\nANAR HƏŞİMOV: Xeyir, mən bilmirəm, onu bilən var, yoxsa yox. Yəqin böyüklər, hacılar bilər. Mən bilmirəm. Özləri öz aralarında bilərlər ki, bu pul haradan gəlir.\nJURNALİST: Sən cavan oğlansan, necə düşünürsən, doğrudanmı mitinqi sosial problemlərə görə edirlər? Kənddə işıq, qaz varmı?\nANAR HƏŞİMOV: Bəli, işıq da, qaz da var.\nJURNALİST: Bəs nəyə görə mitinq edirlər? Axı deyirsən ki, qəsəbənizdə hər şey vardır.\nANAR HƏŞİMOV: Guya tutulanların buraxılması üçün. Tutulanların buraxılmasını istəyirlər.\nJURNALİST: Sən indi başa düşürsən ki, hacılar sizi düzgün yola çağırmırlar?\nJURNALİST: Səhv etdiyini başa düşmüsən?\nJURNALİST: İndi kənddə sənin kimi cavan oğlanlar çoxdur. Onlara sözün nədir?\nANAR HƏŞİMOV: Onlara təklif edərdim ki, bu yoldan çəkinsinlər.\nJURNALİST: Tahir müəllim, axtarışda olan adamlar çadırda olublar. Yaşlı adamlardı. Gəncləri müxtəlif vasitələrlə oraya toplayırlar və yenə də qeyri- qanuni işlər görürlər...\nTAHİR KAZIMOV: Söhbət cinayətkarların tutulmasından gedir. Bunun adı əməliyyat olsa da, əməliyyat tədbiridir. Əməliyyat zamanı axtarışda olan bir nəfər tutulubdur.\nJURNALİST: Biz tutulan bir nəfərlə söhbət etdik. O, dedi ki, mənə on min manat pul verdilər və ikinci gecə idi ki, meydanda gecələyirdim. Yəni adamları meydana pulla cəlb ediblər. Sizin bu barədə məlumatınız varmı?\nTAHİR KAZIMOV: Əvvəlki istintaq dövründə də, - bunu televiziya kanallarında da demişəm, Daxili İşlər Nazirliyinin və Baş Prokurorluğun 2002-ci ilin avqustunda mətbuatda birgə bəyanatı verilmişdi, orada da qeyd olunmuşdu,– həm daxildə, həm də Azərbaycanın xaricində xalqımıza, dövlətimizə, iqtidara müxalif olan, düşmən olan qüvvələr Nardaran hadisələrindən öz məqsədləri üçün istifadə etmək istəyirlər. Bunun üçün ən iyrənc yollar seçmişlər, o cümlədən də ayrı-ayrı adamları pul ilə ələ almaq yolunu tutublar. Bu, təəssüf doğuran haldır. Amma fakt faktlığında qalır.\nBu gün də həmin adamlara yardımlar göstərilir ki, Nardaran qəsəbəsində bir qrup cinayətkar şəxsin ətrafına əlavə adamlar toplasınlar. Onların çirkin məqsədləri bəllidir. Guya Nardaranın bütün camaatı bir qrup cinayətkarla həmrəydir. Halbuki elə deyildir. Dediyim kimi, 15-16 nəfər şəxs ətraflarına pul və digər vasitələrlə adamlar toplayaraq göstərmək istəyirlər ki, guya bütün Nardaran camaatı bu cinayət əməllərini təqdir edir və onların tərəfindədir.\nDaxil olmuş müraciətlərdə, həm daxili işlər, həm də digər dövlət orqanlarına gələn məlumatlar da onu göstərir ki, həmin cinayətkarların əməllərindən ən çox ziyan çəkən Nardaran qəsəbəsinin sadə insanlarıdır. Ona görə, bir məsələni də qeyd edim ki, axtarışda olan cinayətkarların tutulması ilə əlaqədar keçirilən bu tədbirə bəzi qəzetlərdə geniş yer verilmişdir. Guya qeyri-adi nəsə baş veribdir. Bu cür tədbirlər təkcə Azərbaycanda deyil, dünyanın hər yerində cinayətkarların tutulması məqsədi ilə keçirilir.\nAzərbaycanda il ərzində on mindən çox cinayət hadisəsi baş verir. Bu cinayət hadisələrini insanlar törədirlər. Bu insanların tutulması üçün də on mindən çox tədbir keçirilir. Lakin o tədbirlərin heç birinə bu cür don geyindirilmir, bu barədə heç yazılmır və insanların bundan xəbəri olmur. Dediyim kimi, Nardaran qəsəbəsindəki bir qrup cinayətkar şəxsin əməllərindən bəhrələnmək istəyən, Azərbaycana düşmən olan şəxslər buna bu cür don geyindirməklə, bu cür hay-küy salmaqla öz çirkin məqsədləri üçün istifadə edirlər. Halbuki Nardaranda adi əməliyyat tədbiri keçirilibdir. Orada qəzetlərdə yazılan kimi, cəza tədbiri, qorxutmaq tədbiri və sair tədbir keçirilməyibdir. Axtarışda olan hər bir cinayətkar şəxs barəsində bu cür tədbirlər keçirilməlidir.\nAzərbaycanın daxili işlər orqanları qonşu dövlətlərin əməliyyat orqanları ilə birgə həmin ölkələrin ərazisində gizlənən və axtarışda olan cinayətkarlar barəsində də tədbirlər keçirirlər. İl ərzində minə yaxın adam cinayət törətdiyinə görə xarici dövlətlərdən ekstradisiya qaydasında Azərbaycana gətirilir. Bu, təbii bir işdir. Bu cür tədbirlər həmişə olub və bundan sonra da olacaqdır. Çünki, cəmiyyət cinayətkarlardan təmizlənməlidir. Hamı cəmiyyətdə qanunlara riayət etməklə, qanuna əməl etməklə, qanunlara tabe olmaqla yaşamağa öyrəşməlidir. Özbaşınalıq ola bilməz.\nJURNALİST: Tahir müəllim, siz qeyd etdiniz ki, Nardaranda əməliyyat zamanı xeyli silah-sursat ələ keçirilibdir.\nTAHİR KAZIMOV: Bəli, tutulan 8 nəfərin ikisinin üstündə tapança, 3 nəfərdə əl qumbarası aşkar olunub. Məlumat alinmışdı ki, axtarılan şəxslərdən biri Nardarandakı meydanda qurulmuş çadırın yanındakı mağazadadır. Həmin mağazaya baxış keçirilərkən 4 ədəd əl qumbarasının gizlədildiyi aşkar edilmişdir. Cəmi 7 əl qumbarası, 2 ədəd tapança və patronlar aşkar edilib götürülmüşdür.\nBundan başqa, həmin hadisələr vaxtı, yəni əməliyyat keçirilən zaman polis işçisinə tərəf atılan əl qumbarası partlamışdır. Nəticədə polisin istifadə etdiyi avtomobilə ciddi ziyan dəyib və bir nəfər polis əməkdaşı qəlpə yarası alıb. Qəlpədən orada digər polis əməkdaşları da zədələnə, xəsarət ala bilərdilər. Bu cinayət əməli daha ağır nəticələrə səbəb ola bilərdi. Xoşbəxtlikdən əməliyyata gedən polis işçiləri zirehli geyimdən, xüsusi vasitədən istifadə etdiklərinə görə ağır nəticələr olmayıbdır.\nYARALI POLİS ƏMƏKDAŞI: Axtarışda olanları müəyyənləşdirmək üçün İmam Hüseyn meydanında qurulan çadıra girdik. Bu zaman camaat üstümüzə gəldi. Özümüzü təqdim etdik ki, polis işçisiyik. Lakin buna baxmadılar. Üstümüzə doğru hərəkət edəndə, istər-istəməz biz də özümüzü qorumalıydıq. Bizi oradan qaçmağa məcbur etdilər. Biz nə qədər çalışsaq da, onları sakit edə bilmədik. Bundan sonra qarşıdurma yarandı. Onlar bizə müqavimət göstərirdilər. Üstümüzə dəmir parçası, əllərinə nə gəldi atırdılar. Biz məcbur olub onlardan aralanan zaman qumbaradan istifadə etdilər. Gördüyünüz kimi, bir çox əməkdaşımız ayağından, əlindən, hətta boğazından zədə alıb.\nJURNALİST: Artıq xeyli vaxtdır ki, hüquq mühafizə orqanları qanunsuz silahların yığılması istiqamətində xeyli iş görüblər və müxtəlif regionlardan külli miqdarda qanunsuz silahlar toplanıbdır. Nardaranda əldə olunan bu silahlar təzə tipli silahlardır? Ümumiyyətlə, bu silahların haradan alındığını müəyyən edə bilmisinizmi?\nTAHİR KAZIMOV: Hadisənin baş verməsindən cəmi bir gün keçibdir. Aşkar olunan silahların əldə edilmə mənbəyinin müəyyən olunması istiqamətində istintaq aparılır və bunu müəyyənləşdirməyə çalışacağıq. Lakin qeyd etdiyiniz kimi, Azərbaycanda qanunsuz silahların yığılması istiqamətində 1993-1994-cü illərdən başlayaraq xeyli iş görülüb, görülür və bundan sonra da görüləcəkdir. Ancaq etiraf etməliyik ki, vətəndaşlarda, xüsusən cinayət törətməyə meylli olan şəxslərdə hazırda belə silahlar qalmaqda davam edir.\nMəlumat üçün deyim ki, elə iyun hadisələrindən sonrakı dövrdə Nardaran qəsəbəsində odlu silahlardan istifadə edilməklə törədilmiş iki cinayət hadisəsi baş veribdir. Bu, o deməkdir ki, həmin qəsəbədə cinayətə meyilli şəxslər də və həmin şəxslərdə odlu silahlar da vardır. Bu istiqamətdə də müəyyən əməliyyat tədbirləri aparılacaq. Eyni zamanda, bizim istintaqda bu işi araşdıracağıq.\nJURNALİST: Tədbirlər zamanı saxlanılan şəxsi- Anar adlı oğlanı biz dindirdik. O dedi ki, bu hadisələr zamanı ağsaqqalların sözündən çıxa bilməyib və meydana gəlibdir. Yəni məcbur olub iştirak edibdir. Belə məcburiyyət nəticəeində meydana toplaşan adamların sayı çoxdur. Kimi pul üçün, kimi ağsaqqalların sözündən çıxa bilməyib gəlib. Bu istiqamətdə hansı profilaktik tədbirlər görmək olar?\nTAHİR KAZIMOV: Mən çıxışımın əvvəlində də dedim. Nardaranda cinayət hadisələrini törətmiş şəxslər insanları müxtəlif vasitələrlə öz ətrafında toplamağa çalışırlar. Bununla da onlar məsuliyyətdən yaxa qurtarmaq istəyirlər. Belələrinin arasında həm gənclər, həm də yaşlı adamlar var. Onların bəzisini pul ilə, bəzisini digər vasitələrlə, bir sözlə kimin nəyə meyli varsa, o vasitə ilə meydana, mitinqə, qanunsuz əməllərə sövq edirlər.\nTəbii ki, hüquq-mühafizə orqanlarının işi cinayət törətmiş şəxslərin cəzalandırılması və qanunsuz əməllərdən çəkindirmək üçün profilaktik tədbirlər görülməsindən ibarətdir. Eyni zamanda, zənnimcə, profilaktika işində təbliğat-təşviqat işi görən adamların da müəyyən xidmətləri olmalıdır ki, həmin insanlar pis yolda olduqlarını anlasınlar.\nMənə verdiyiniz bu imkandan istifadə edib bir daha təkrar edirəm: İnsanlar anlamalıdırlar ki, qanunu pozmaqla yaşamaq olmaz. Qanunlara riayət etməklə yaşamaq lazımdır. Qanunu pozan şəxslər qanunun bütün ciddiliyi ilə cəzalanacaqlar. Ölkəmizdə söz azadlığı var, demokratiya var. Lakin bunlardan sui-istifadə edib qanunları pozmaq, digər insanların hüquq və azadlıqlarının məhdudlaşdırmaq olmaz. Qanunu pozanlar cəzalanmalıdırlar.\nƏlbbətdə, meydana müxtəlif vasitələrlə toplananları çəkindirmək üçün prafilaktik işlər görülməlidir. Həm hüquq-mühafizə orqanları, həm də digər orqanlar tərəfindən. İnsanların özləri də belə işlərdən çəkinməlidirlər.\nJURNALİST: İndiki şəraitdə adamlar meydandan çəkilib getsələr, bu, yaranmış vəziyyətə necə təsir göstərə bilər?\nTAHİR KAZIMOV: Təbii, bunun çox böyük faydası olar. Cinayət törətmiş şəxslər, baxmayaraq ki, onlar cinayət törədiblər, əgər imkan versələr ki, camaat dağılıb getsin, onların barəsində heç bir tədbir görülməyəcək. Bu, təbii haldır. Yəni heç kim qanunu pozmayıbsa, nə tədbir görülə bilər?! Axı, qanunlarımızın humanizm tərəfi də var. Cinayətinin səmimi peşmançılığını çəkən, təqsirini etiraf edən, cinayətin açılmasına, istintaqın aparılmasına kömək göstərən şəxsə bu və ya digər səviyyədə qanunun humanizmi tətbiq olunacaqdır.\nLakin hər bir halda bütün işlər qanun çərçivəsində olmalıdır. Qanundan kənar heç nə ola bilməz. Qanun imkan verirsə, güzəşt olacaq. Cinayət törətmiş şəxslər barəsində də qanunun humanizm tərəfi tətbiq olunacaqdır. Yalnız bu şərtlə ki, onlar qanuna tabe olsunlar, qanunu pozmaqda davam etməsinlər. İstintaqa, məhkəmənin çağırışına gəlsinlər və qanuna tabe olduqlarını bəyan etsinlər.\nAPARICI: Törədilən heç bir cinayət cəzasız qalmır. Məsuliyyətdən yaxa qurtarmaq üçün müxtəlif üsullara əl atmaq qanuna zidd əməllərin sayını daha da artırır.\nPolis əməkdaşlarının fevralın 5-də keçirdikləri əməliyyat tədbirləri nəticəsində axtarışda olanlardan yalnız bir nəfəri – Həmid Yaxşıbəyov həbs edildi. Tutulanlardan 7 nəfəri isə polis işçilərinə müqavimət göstərən qəsəbə sakinləridir. Onlardan 2 ədəd tapança, bu silahlar üçün patron, 7 ədəd əl qumbarası götürülüb. Axtarışda olanların əksəriyyəti isə məsuliyyətdən yenə də yayınıblar. Görəsən, onların cinayətə sürükləyəcəyi növbəti qurbanlar kim olacaqdır? Nə qədər ki, gec deyil, bu barədə ciddi düşünmək lazımdır!\nAZERTAG.AZ :NARDARAN HADİSƏLƏRİ


Qırğız-Türkmən İnkişaf Fondunun açılmasını sürətləndirməyi təklif edilib - TURAZ.ORG Qırğız-Türkmən İnkişaf Fondunun açılmasını sürətləndirməyi təklif edilib - TURAZ.ORG\nQırğız-Türkmən İnkişaf Fondunun açılmasını sürətləndirməyi təklif edilib\nQırğızıstan Türkmənistana Qırğız-Türkmən İnkişaf Fondunun açılışını sürətləndirməyi təklif edib.\nTuraz.org xəbər verir ki, İslamabadda İslam Əməkdaşlıq Təşkilatına üzv dövlətlərin Xarici İşlər Nazirləri Şurasının iclası çərçivəsində Qırğızıstanın xarici işlər naziri Ruslan Qazaxbəyev və onun Türkmənistandan olan həmkarı Rəşid Meredov arasında ikitərəfli görüş zamanı bu barədə qeyd olunub.\nİki ölkənin xarici işlər nazirliklərinin rəhbərləri ikitərəfli əməkdaşlığın hazırkı səviyyəsini müsbət qiymətləndirərək, ticarət-iqtisadi və investisiya sahələrində Qırğız-Türkmən əməkdaşlığının aktual məsələlərini, enerji təchizatı, kənd təsərrüfatı, yüngül sənaye, turizm və nəqliyyat ,tranzit problemləri və digər sahələrdə əməkdaşlıq məsələlərini müzakirə ediblər.\nXarici İşlər Nazirliyinin mətbuat xidmətindən bildiriblər ki, görüşdə qarşıdan gələn siyasi tədbirlərin, müxtəlif səviyyələrdə qarşılıqlı səfərlərin təşkili və keçirilməsi məsələlərinə də toxunulub. Daha sonra Qırğızıstan tərəfi bu il fəaliyyətə başlamaq üçün Qırğız-Türkmən İnkişaf Fondunun yaradılması məsələsinə baxılmasını sürətləndirməyi təklif edib.\nBundan əlavə, nazirlər Mərkəzi Asiya Dövlət Başçılarının qarşıdan gələn dördüncü məşvərət görüşü ilə bağlı fikir mübadiləsi aparıb, regional əməkdaşlığın inkişafı və dərinləşdirilməsində bu platformanın unikallığını və ən yüksək səviyyədə əhəmiyyətini vurğulayıblar.\nNazirlik əlavə edib ki, tərəflər həmçinin beynəlxalq və regional təhlükəsizlik məsələlərini, o cümlədən Ukrayna ətrafındakı vəziyyəti müzakirə ediblər.\nHəmçinin bax: turaz.org/azerbaycan-ordusu-ferrux-kendde-nezareti-ele-kecirib-sarmazanov\nTags: #Qırğız #Qırğız-Türkmən İnkişaf fondu #qirgizistan #turan dünyası #Türkmən #Türkmənistan\nPrevious Pirlər kəndindəki ermənilər təxliyə edilir\nNext Azərbaycanda daha 21 nəfər koronavirusa yoluxub, 2 nəfər ölüb


Reportyor.tv - Xalq şairi Zəlimxan Yaqubun vəfatının ildönümüdür - VİDEO\nAna Səhifəyə getYazı ölçüsü :Xalq şairi Zəlimxan Yaqubun vəfatının ildönümüdür - VİDEOZəlimxan Yaqub uzun müddət böyrək çatışmazlığından əziyyət çəkib\nBu gün Azərbaycanın Xalq şairi, ictimai xadim Zəlimxan Yaqubun vəfatından bir il ötür.\nReportyor.tv-nin məlumatına görə, Zəlimxan Yaqub 1950-ci il yanvarın 21-də Borçalının Bolnisi rayonunun Kəpənəkçi kəndində anadan olub.\n1995-2005-ci illərdə Azərbaycan Respublikasının Milli Məclisinin deputatı olub. İlk şeiri 1966-cı il oktyabrın 4-də, Gürcüstan SSR Bolnisi rayon qəzeti "Qələbə bayrağı"nda dərc edilib.\n2008-ci il avqust ayının 29-da Azərbaycan aşıqlarının V qurultayında Azərbaycan Aşıqlar Birliyinin sədri seçilib. 1994-cü ildən Azərbaycan Respublika Prezidenti yanında Əfv Komissiyasının üzvüdür.\nZəlimxan Yaqub uzun müddət böyrək çatışmazlığından əziyyət çəkib. Türkiyə, Almaniya kimi ölkələrdə müalicə kursu keçib. Hər iki böyrəyi olmayan ictimai xadim ömrünün son illərində dializ qəbul etməklə yaşayıb. O, 2016-cı il yanvarın 9-da dünyasını dəyişib.Teqlər: Bu xəbər cəmi 2830 dəfə oxunuldu Şərh YazDostuna GöndərYazını Çap etFacebook'a Əlavə etGoogle'a EkleTwitter'ə Əlavə etDigg'ə Əlavə etDEL.ICO.US


09:20 27 Yanvar 2019 Oxunub : 1018\nEkologiya və Təbii Sərvətlər Nazirliyinin Milli Hidrometeorologiya Departamentindən Azvision.az -a verilən məlumata görə, Böyük Qafqazın Quba-Xaçmaz bölgəsi çaylarında sululuq ongünlük normanın 110-160, Kiçik Qafqazın çaylarında 40-100, Lənkəran-Astara bölgəsi çaylarında isə 60-100 faizini təşkil edib.\nTranzit çaylarda son vəziyyətə gəlincə, yanvarın 25-də Kür çayının Qıraqkəsəmən məntəqəsində suyun səviyyəsində 3 sm artım müşahidə olunub. Məntəqədə su sərfi 110 m3/s olmaqla ongünlük normanın 70 faizini təşkil edib. 2018-ci ildə isə bu rəqəm 167 m3/s olmaqla ongünlük normanın 106 faizini təşkil edib.\nQanıx çayının Əyriçay məntəqəsində suyun səviyyəsində 2 sm azalma müşahidə olunub. Məntəqədə su sərfi 54,0 m3/s olmaqla, ongünlük normanın 81 faizini təşkil edir. 2018-ci ildə isə bu göstərici 63 m3/s təşkil edərək ongünlük normanın 94 faizinə bərabər olub.\nKür çayının aşağı axınında son vəziyyətə gəlincə, yanvarın 25-də Kür çayının aşağı axınında suyun səviyyəsində əsasən azalma müşahidə olunub. Belə ki, Kür çayının Şirvan məntəqəsində 6, Bankədə 4, Araz çayının Novruzlu məntəqəsində 2 sm azalma qeydə alınıb, Surra və Salyan məntəqələrində isə suyun səviyyəsində dəyişiklik müşahidə olunmayıb.\nSurra məntəqəsində suyun səviyyəsi 427 sm (2018-ci il yanvarın 25-də 374 sm), Şirvanda 307 sm (2018-ci il yanvarın 25-də 241 sm), Salyanda 275 (2018-ci il yanvarın 25-də 201 sm), Bankədə 239 sm (2018-ci il yanvarın 25-də 205 sm), Araz çayının Novruzlu məntəqəsində isə 150 sm (2018-ci il yanvarın 25-də 110 sm) təşkil edib.


Şeyxülislam Allahşükür Paşazadə Pakistanın Azərbaycandakı səfiri ilə görüşüb -\nŞeyxülislam Allahşükür Paşazadə Pakistanın Azərbaycandakı səfiri ilə görüşüb\nQafqaz Müsəlmanları İdarəsinin sədri Şeyxülislam Allahşükür Paşazadə fevralın 8-də Pakistan İslam Respublikasının ölkəmizdəki Fövqəladə və səlahiyyətli səfiri Bilal Hayeni qəbul etdi.\nSəmimi keçən görüşdə Azərbaycanla Pakistan arasında tarixi dostluq, qardaşlıq münasibətləri zəminində inkişaf edən və dərinləşən dini-mənəvi əlaqələrdən söhbət açıldı. Bildirildi ki, qardaş ölkələrimiz arasında tarixin sınaqlarından keçmiş siyasi, mənəvi bağlılıq hər zaman bir-birimizin yanında olmağımıza dəlalət edib. Xüsusilə II Qarabağ müharibəsi dövründə Pakistanın mənəvi dəstək və yardımı Azərbaycan xalqının ədalətli mübarizəsinin qələbəsinə öz töhfəsini verdi. İslam Əməkdaşlıq Təşkilatı və digər beynəlxalq müstəvilərdə hər zaman eyni mövqelərdən çıxış edən Azərbaycan və Pakistan dostluq və qardaşlığı əsl İslam həmrəyliyi nümunəsi olaraq dünya üçün örnəkdir.\nŞeyxülislam A. Paşazadə 40 ildən artıq dini liderliyi dövründə dəfələrlə Pakistanı ziyarət etdiyini, orada çox sayda din, ictimai, siyasi xadimlərlə yaxından tanış olduğunu, beynəlxalq müstəvilərdə birgə tədbirlərdə iştirak etdiyini, Pakistan xalqına və dövlətinə böyük ehtiramı olduğunu ifadə etdi. Bu baxımdan bir sıra önəmli məqamları xatırladan QMİ sədri istər sovetlər dönəmində, istər 20 Yanvar hadisələri zamanı, istərsə də Azərbaycanın İslam Konfransı Təşkilatına (İƏT) üzv qəbul olunması zamanı Pakistan dövlətinin qardaş dəstəyinin şəxsən şahidi olduğuna dair xatirələrini bölüşdü.\nPakistanlı səfir Şeyxülislamla görüşdən olduqca məmnun olduğunu, uzun müddət pandemiya səbəbindən görüşünün ertələndiyini və nəhayət baş tutmasına görə şərəf duyduğunu bildirdi. Səfir İslam dünyasının tərəqqisində Azərbaycanın özəl rolunun olduğunu, multikulturalizm modelinin dünya üçün nümunə səciyyəsi daşıdığını rəğbətlə vurğuladı. Azərbaycanla Pakistan münasibətlərinin rəsmi xarakterdən daha çox millətlərimiz arasında qəlbən bağlılıq üzərində təşəkkül tapmış əlaqələr olduğunu qeyd edən pakistanlı səfir Azərbaycan xalqının II Qarabağ müharibəsində qazandığı tarixi Zəfərin bütün İslam dünyası üçün qələbə, bütün işğal altında olan xalqlara müsbət nümunə olduğunu qürurla vurğuladı.\nSəfirə Qafqaz Müsəlmanları İdarəsi nəzdində fəaliyyət göstərən Bakı Beynəlxalq Dinlər və Sivilizasiyalararası Dialoq Mərkəzi barədə məlumat verən Şeyxülislam A. Paşazadə bu mərkəz xəttilə bugünədək Avstriya, İspaniya, Almaniya, Rusiya, Türkiyə, İran, Özbəkistan və digər ölkələrdə keçirilmiş beynəlxalq konfranslar barədə, habelə bu yaxınlarda Vatikana səfəri barədə səfirə ətraflı məlumat verdi. QMİ sədri bildirdi ki, gələcəkdə bu müstəvidə beynəlxalq forumların Pakistanda keçirilməsi, bu ölkənin tanınmış din xadimlərinin birgə tədbirlərdə yaxından iştirakı olduqca arzuolunandır. Görüşdə QMİ sədri A. Paşazadə Türk Dövlətləri Təşkilatı çərçivəsində dini-mənəvi əlaqələrin dərinləşməsi üçün yeni imkanlar açılması barədə, türk dövlətlərinin müsəlman dini liderlərinin mövcud əlaqələrinin daha da təkmilləşməsi naminə təşkilati müstəvidə yeni addımlar atılması haqda məlumat verdi və türk dünyasına qardaş Pakistan xalqının da bu Birlik çərçivəsində dini-mənəvi əməkdaşlığa cəlb olunmasını məqsədəuyğun saydı.\nPakistanlı səfir, öz növbəsində, Azərbaycan Dillər Universitetində Pakistan Mədəniyyət Mərkəzini təsis etmələrindən və bu mərkəzdə təşkil olunan, o cümlədən multikulturalizm mövzusunda tədbirlərdə QMİ-nin yaxından iştirakından məmnun olacaqlarını bildirdi.\nSəfir Pakistanda hindu və sikx mədəniyyət nümunələrinə həsr olunmuş kitabları Şeyxülislama təqdim etdi və müsəlman ölkəsi olan Pakistanda digər dinlərin ardıcıllarına olan tolerant münasibətdən söhbət açdı. Görüşün sonunda xatirə hədiyyələri təqdim olundu.\n8.2.2022 - 16:08\nOxunub : 3551


Sekide Xan Cinarinin budaqlarinin qirilmasinin ilkin sebebi melum olub - Azadliq Xeber\nSekide Xan Cinarinin budaqlarinin qirilmasinin ilkin sebebi melum olub\nŞəkidə Xan Çinarının budaqlarının qırılmasının ilkin səbəbi məlum olub\n14 İyul, 2019 19:57 xeber – Şəki Xan Sarayının həyətində 500-ə yaxın yaşı olan çinar ağacının iki budağının qırılaraq yerə düşməsinin ilkin səbəbi məlum olub.\nBu barədə “Report”un Şimal-qərb bürosuna Şəki Yuxarı Baş Dövlət Tarix Memarlıq Qoruğunun direktoru Təranə Abdullayeva məlumat verib.\nT.Abdullayeva bildirib ki, ağacın iri budağının qırılıb düşməsinə səbəb son zamanlar mütəmadi yağan leysan xarakterli yağışlar və güclü külək olub: “Son günlər yağan aramsız yağışlar və bu gün səhər saatlarından başlayan güclü külək nəticəsində Xan Çinarı ağacının iki böyük budağı qırılaraq yerə düşüb. Hadisə zamanı bir neçə nəfər xəsarət alaraq xəstəxanaya çatdırılıb”.\nQoruq direktorunun sözlərinə görə, Ekologiya və Təbii Sərvətlər Nazirliyinin, Azərbaycan Milli Elmlər Akademiyasının və Respublika Baş Prokurorluğunun əməkdaşları ərazidə araşdırma aparırlar: “Ağacın 500-ə yaxın yaşı var. Ona görə də iki böyük budağın qırılıb düşməsinin səbəbi araşdırılır. Ağacdan və ərazidən nümünələr götürülüb və laboratoriya şəraitində analizlər aparılır. Təbii ki, əsas səbəblər araşdırmanın yekun rəyindən sonra bilinəcək. Bəlkə ağaca qurd düşüb, bəlkə yaşının çoxluğundan hər hansı çürümə baş verib. Onu biz deyə bilmərik”.\nT.Abdullayeva əlavə edib ki, ağacın budağının qırılıb düşməsi nəticəsində Şəki Xan Sarayına ciddi ziyan dəyməsə də, çardaq hissəsində bir neçə kirəmit qırılıb.


Nə üçün rəfiqə qadına lazımdır? - ForGenc.Net\nNə üçün rəfiqə qadına lazımdır?\nMüəllif : Ninaska · 24.02.2012, 10:49 · Baxılıb :\nP.S. Bəs sizin rəfiqələrinizlə münasibətiniz necədir? Haçansa xoşagəlməz halla qarşılaşmısınızmı?\n23 Fevral 2012 tarixində, saat 21:29\nMen dostlara dostluga inanmiram.. esl dostluqlar yoxdu.. Hec kime guven yoxdu.. Dostum da ki olmuyub..\n23 Fevral 2012 tarixində, saat 23:16\nTewejurlerr maraqli ve gozel xeber ucun\n24 Fevral 2012 tarixində, saat 12:27\nrefiqemle munasibetim super )) o mene refiqeden de artiqdi ele mende ona. Artiq 10 ildir ki biz bir yerdeyik heyatda etibar etdiyim yegane insan menimcun o du.bu iller erzinde aramizda ne paxilliq ne dava dalaw hec birwey olmayib inaniram ki bundan sora da olmaz inwallah.\nbele bir refiqem olduqu ucun ozumu coooox xowbext hiss edirem\n24 Fevral 2012 tarixində, saat 13:25\nO inadigin guvendiyin refiqe bir gun gelib sene ele zerbe endirecek ki……neyse tewekkur refiqeye inamiram\n24 Fevral 2012 tarixində, saat 14:51\n24 Fevral 2012 tarixində, saat 14:52\nreylerivizcun cox sagolun…\n25 Fevral 2012 tarixində, saat 00:35\nİlk xəbərin mübüşdü qadası…Oxumadım sonra mütləq\n25 Fevral 2012 tarixində, saat 11:54\n25 Fevral 2012 tarixində, saat 16:19\n25 Fevral 2012 tarixində, saat 18:44\ntesekkur menim dostlarim coxdu\n25 Fevral 2012 tarixində, saat 18:57\n25 Fevral 2012 tarixində, saat 19:12\ntewekkurler dosi menimde dstlarim coxdu 1 de sen\n25 Fevral 2012 tarixində, saat 20:20\nNövbəti xəbər Romantik rekord\nƏvvəlki xəbər Sən ürəyimə aidsən, bunu bilmirsən\n79 sorğu 0,523 saniyəyə.


“Cəlil Məmmədquluzadə” tankeri əsaslı təmir\n14:39 30 Mart 2019 Oxunub : 1351\nASC-dən Azvision.az -a verilən məlumata görə, “Zığ” Gəmi Təmiri və Tikintisi Zavodunda aparılan işlər tam uğurla başa çatdırılıb. Təmir müddətində gəminin sualtı, suüstü hissəsi, göyərtəsi, maşın şöbəsi təmizlənib və rənglənib. Baş mühərrik, köməkçi mühərriklərdə və nasoslarda təmir işləri görülüb. Maşın şöbəsində və baş göyərtədə boru sistemlərində yararsız hissələr dəyişdirilib. Həmçinin, gəmi üzrə elektrik-quraşdırma işləri yerinə yetirilib.\nBununla belə, gəminin heyətinə məxsus yaşayış otaqları, sanitar qovşaqlar və yeməkxanalar da yenilənib. “Cəlil Məmmədquluzadə” tankeri artıq dəniz sınağından uğurla çıxıb və yenidən yükdaşımalara cəlb edilib.\nTeqlər: Gəmi ASC